Harremana ATLAS energíarekin\nGure bezeroen esanetara beti\nInolako konpromisorik gabe gurekin harremanetan jartzeko hainbat aukera eskaintzen dizkizugu. Poz-pozik emango dizugu arreta.\nUtz iezaguzu zure kontsulta, eta ahalik eta lasterren erantzungo dizugu. Eskerrik asko.\nIrakurri ditut, eta onartu Lege-abisua / datuen pribatutasun-politika\nKomunikazio elektronikoen bidalketa onartzen dut.\n> nola iritsi\nLege-abisua eta datuen pribatutasun-politika\nInformazio Gizartearen eta Merkataritza Elektronikoaren Zerbitzuei buruzko 34/2002 Legearen II. kapitulua betez, web-orrialde hau ATLAS ENERGIA COMERCIAL SL sozietatearen jabetzakoa dela jakinarazten dizugu. ATLAS ENERGIA COMERCIAL SL sozietateak Lleidako RIU TER kalea, 9-BXS, 25001 (LLEIDA) helbidea eta B25732314 IFK zenbakia dauzka, info@atlas-energia.com da helbide elektronikoa, eta Lleidako Merkataritza Erregistroan inskribatuta dago, 1.282 liburukian, 0 liburuan, 145. folioan, 8. atalean, L 25.614 orrian, 1. inskripzioan.\nDatu Pertsonalak Babesteko abenduaren 13ko 15/1999 Lege Organikoan aurreikusten denarekin bat eginez, borondatez ematen dizkiguzun datuak fitxategi batera sartuko direla jakinarazten dizu ATLAS ENERGIA COMERCIAL SLk. Datu pertsonalen fitxategi mistoa da hori, Datuak Babesteko Agentziaren aurrean aitortuta dago, eta abenduaren 21eko 1720/2007 Errege Dekretuan ezartzen diren segurtasun-neurri guztiak ezarrita dauzkaten bezeroen inguruko merkataritza- eta administrazio-kudeaketak egiteko xedea dauka.\nSinatzaileak bermatu egiten du emandako datuak egiazkoak direla, eta horietan gertatzen den edozein aldaketa jakinarazteko konpromisoa hartzen du\nATLAS ENERGIA COMERCIAL SLrekin harremanetan jartzeko eta bere produktuei eta zerbitzuei buruzko informazioa jasotzeko, nahitaezkoa da datu pertsonalak bidaltzea.\nEskatutako datu pertsonalak ematen ez badira, edo, datuak babesteko politika hau onartzen ez bada, ezingo da ATLAS ENERGIA COMERCIAL SLn harpidetu, erregistratu edo bere produktuei eta zerbitzuei buruzko informazioa jaso. Datuak Babesteko abenduaren 13ko 15/1999 Lege Organikoan xedatzen denarekin bat eginez, datuak begiratzeko, zuzentzeko, aurkaratzeko eta deuseztatzeko eskubideak erabili ahalko dituzula jakinarazten dizugu. Horretarako, gutun bat bidali beharko diozu ATLAS ENERGIA COMERCIAL SLri (RIU TER kalea, 9-BXS, 25001, LLEIDA, LLEIDA helbidera), edo posta elektronikoa (neus@atlas-energia.com helbidera) edo faxa, "LOPD, Derechos ARCO" gaia jarrita, eta NANaren fotokopia erantsita, legeak adierazten duen bezala.\nEskubide horiek erabiltzeko, zure nortasuna egiaztatu behar duzu, Nortasun Agiri Nazionalaren fotokopia bidaliz edo zuzenbidean baliozkoa den beste bitarteko baten bidez. ATLAS ENERGIA COMERCIAL SLk ez dizkie datuak hirugarrenei lagako. Hala ere, enpresaren bati lagatzen bazaizkio, informatu egingo da datuak eman aurretik, eragindakoaren berariazko baimena eskatzeko.\nErabiltzaileak adierazi egiten du datu pertsonalak babesteko baldintzen berri eman zaiola, eta onartu egiten duela, baita baimena ematen ere, ATLAS ENERGIA COMERCIAL SLk datu horien gaineko tratamendu automatizatua egin dezan, datu pertsonalak babesteko politika honetan adierazi diren moduan eta xedeetarako.\nHortaz, ATLAS ENERGIA COMERCIAL SLrekin harremanetan jartzeko inprimaki hau erabiltzean, berariaz baimentzen ari naiz nire datuak erabil ditzala komunikazio komertzialak bidaltzeko, edozein bidetatik (posta elektronikoa barne hartuta), eta nahi dudanean deusezta dezaket baimen hori, ATLAS ENERGIA COMERCIAL SLra joz.\nWEBAREN EDUKIA ETA ESTEKAK\nATLAS ENERGIA COMERCIAL SLk eskubidea dauka bere web-orrialdeetan jasotzen den informazioa eguneratzeko, aldatzeko edo deuseztatzeko; are, informaziorako sarbidea mugatu edo ukatu ahalko die erabiltzaile horiei. ATLAS ENERGIA COMERCIAL SLk ez du inongo erantzukizunik hartzen ATLAS ENERGIA COMERCIAL SLren jabetzapeko web-orrialdeetan dauden esteketatik ireki daitezkeen hirugarrenen webetan egon daitekeen informazioaren gainean.\nATLAS ENERGIA COMERCIAL SLren web-orrialdeetan "linkak" edo estekak egoteak informazio-xede hutsa dauka, eta horrek inola ere ez du esan nahi iradokizunak, gonbidapenak edo horien gaineko aitortzak direnik.\nWeb-orrialdeko edukiaren, diseinu grafikoaren eta kodeen jabetza intelektualaren eskubideak ATLAS ENERGIA COMERCIAL SLren titulartasunekoak dira, eta, hortaz, debekatuta dago horiek erreproduzitzea, banatzea, jendaurrean erakustea, eraldatzea edo bere web-orrialdeetako edukiekin egin daitekeen bestelako edozein jarduera egitea, ezta iturriak aipatuta ere, ATLAS ENERGIA COMERCIAL SLren idatzizko baimena egon ezean.\nOro har, Espainiako legeriaren eta jurisdikzioaren mende daude ATLAS ENERGIA COMERCIAL SLk bere zerbitzu telematikoen erabiltzaileekin dituen harremanak (webgune honetan ageri dira zerbitzu horiek).\nWebguneko arduradunak erabiltzaileen eskura jartzen du dokumentu hau. Honen bidez, Informazio Gizartearen eta Merkataritza Elektronikoaren Zerbitzuei buruzko 34/2002 Legean xedatzen diren betebeharrak bete nahi dira, bai eta webgunea erabiltzeko baldintzen berri ematea ere webguneko erabiltzaile guztiei.\nWebgune honetara sartzen den orok hartzen du erabiltzaile-rola, eta hemen ezartzen diren xedapenak nahiz ezar daitekeen edozein lege-xedapen kontuan hartzeko eta zorrotz betetzeko konpromisoa hartzen du.\nWebguneko arduradunak eskubidea dauka webgunean ager daitekeen edozein informazio mota aldatzeko, aurretik ohartarazteko edo erabiltzaileei betebeharren berri emateko betebeharrik gabe, eta nahikoa izango da arduradunak webgunean argitaratzea.\nWebguneko arduradunak ez du inolako erantzukizunik hartzen bere webgunean argitaratu den informazioaren gainean, hirugarren batek manipulatu edo sartu duen informazioa bada hori.\nArduradunaren webguneak cookieak (zerbitzariak orrialdera sartzen denaren ordenagailura bilatzen dituen informazio-artxibo txikiak) eduki ditzake, guneak behar bezala funtziona dezan eta behar bezala ikuska dadin ezinbestekotzat jotzen diren zereginak egin ahal izateari begira. Webgunean erabiltzen diren cookieak, edonola ere, aldi baterako dira, geroko transmisioa eraginkorragoa izateko xede bakarra daukate, eta erabiltzailearen saioa amaitzen denean desagertzen dira. Inola ere ez dira erabiliko informazio pertsonala biltzeko. Bezeroaren webgunetik hirugarrenen webguneetako edukietara berbideratzeko aukera dago. Arduradunak, ezin ditzakeenez beti kontrolatu hirugarrenek bere webguneetara sartzen dituzten edukiak, ez du eduki horien gaineko inolako erantzukizunik hartzen. Nolanahi ere, arduradunak adierazten du berehala ekingo diola legeria nazionala edo nazioartekoa nahiz morala edo ordena publikoa urra dezakeen edozein eduki kentzeari, eta berehala kenduko duela, era berean, webgune horretarako berbideraketa, eta eduki horren berri emango diela eskudun agintariei.\nArduradunak ez du erantzukizunik hartzen foroetan, txatetan, blogetan, iruzkinetan, sare sozialetan edo hirugarrenei arduradunaren web-orrialdean modu independentean edukiak argitaratzea ahalbidetzen dien edozein bitartekotan (modu adierazkorrean baina ez mugatzailean) biltzen den informazioaren eta edukien gainean. Alabaina, Informazio Gizartearen eta Merkataritza Elektronikoaren Zerbitzuei buruzko 34/2002 Legearen 11. eta 16. artikuluetan xedatzen dena betez, erabiltzaile, agintari eta segurtasun-indar guztien esanetara jartzen da arduraduna, eta modu aktiboan lagunduko du legeria nazionalari edo nazioartekoari nahiz hirugarrenen eskubideei edo moralari eta ordena publikoari eragin edo aurka egin diezaieketen eduki guztiak kentzeko edo, hala badagokio, blokeatzeko. Webgunean sailkapen horretan sar daitekeen edukiren bat dagoela uste badu erabiltzaileak, jakinaraz diezaiola berehala webguneko administratzaileari, mesedez.\nWebgune hau berrikusi eta probatu egin da, behar bezala funtziona dezan. Berez, urteko 365 egunetan eguneko 24 orduetan behar bezala funtzionatuko duela berma daiteke. Dena dela, arduradunak ez du baztertzen programazio-erroreak egoteko aukera, edo ezinbesteko kausak (hondamendi naturalak, grebak...) zein web-orrialdera sartzea galarazten duten antzeko kontuak agertzea.\nBezeroen arretarako ordutegia:\nUztailean eta abuztuan, 08:00etatik 15:00etara


Etxegabeentzako gaueko arretan zazpi toki gutxiago dituzte orain Donostian | Gizartea | Berria\nZentroko arta «duintze» aldera egindako aldaketa dela adierazi dute udaleko arduradunek. Artarako lekuak oro har ez direla urritu diote\nGaueko aterpea, Donostian. GORKA RUBIO / FOKU\nGaueko aterpe zerbitzuan aldaketak egin dituzte Donostian: 29 leku izan ditu orain gutxira arte; 22 dira orain. Aterperik gabe diren pertsonen artarako hirian antolatuta dagoen harrera sareak jakinarazi du albistea, Donostiako Udalarekin aski kritiko: «Zazpi pertsona gehitu ditu kale gorrian lo egin behar dutenen kolektibora». Albistea berretsi egin du Donostiako Udaleko Gizarteratzeko Zerbitzuen arduradun Iñigo Estonbak; birmoldaketak egin dituzte azpiegituran, eta lekuak urritu egin dira. Adierazi du, hala ere, erabaki horren atzean zentro horretan ematen duten arta «duintzeko» xedea dagoela, eta, oro har, etxebizitzarik gabeko pertsonentzako arreta «sisteman» ez dagoela beherakadarik. Argi utzi du, esaterako, zentro horretakoez harago, larrialdietarako zortzi leku ere badituztela. «Sistema osoa hartu behar da kontuan, orokorrean; hori aintzat hartuta, seguruenera tokiak gehitu egin ditugu».\nGaueko zentroan orain arteko antolaketarekin behar adinako «kalitaterik» ezin zutela bermatu azaldu du Estonbak, eta eredu berriarekin era egokiagoan jardun ahal izango direla. Onartu du, hala ere, premiazkoa dela etxebizitza bat erdiesteko arazoak dituzten pertsonen errealitateari tentuz erreparatzea; izan ere, jakinarazi du zailtasunen ondoriozko gabezia egoerak, oro har, ugaritzen ari direla. Esan du uda honetan Lapurdirako bidean muga igaro nahian Gipuzkoan elkartu diren migratzaileen ugaritzeak arazoa oraindik ere agerikoagoa egin duela, baina, aldagai hori aintzat hartu gabe ere, arazoak dituzten pertsonak gero eta ohikoagoak direla: «Migratzaileen soslaia duten etxegabeak kontuan hartu gabe ere, halako egoeren ugaritzea nabarmena da».\nDatuak badira horren erakusgarri, berri-berriak; hain zuzen ere, urriaren 18tik 19rako gauean egin zuten kalean bizi direnen azken zenbaketa Araba, Bizkai eta Gipuzkoan —26 udalerritan—, eta, Eusko Jaurlaritzak ondoren zabaldutako datuen arabera, 435 pertsonak gaua kalean ematen dute. 2016an 24 herritan egin zen zenbaketa. Datua nabarmen apalagoa izan zen: 285 pertsona kontatu zituzten. Igoera, beraz, bada. Estonbak gogora ekarri du, gainera, bidean diren migratzaile gehienek geratzeko asmorik ez badute ere, «tantaka-tantaka» bertan errotzeko hautua egin dutela horietako hainbatek; nabarmendu du asilo eskaria egin eta administrazioaren erantzunaren zain dauden hainbat gizon eta emakume ere seguruenera aurki laguntza premian izango direla.\nHerritarren harrera sarea neurriak eskatzen ari da. «Plangintza falta ikusten dugu», adierazi du sareko kide Javier Barandiaranek. Badute birmoldatu duten zentroan arta emateko zituzten zailtasunen berri, eta ulertzen dute horren atzeko zioa, baina gogorarazi dute pertsona asko premian daudela. Ez dute ulertzen, esaterako, zergatik ez den erabili bidean diren migratzaileentzat Loiola auzoan zabaltzekoak ziren zentroa. «Hutsik dute; areago, inoiz ez da ireki ere egin».


Gasteizko erailketen gaitzespena — Soraluzeko Udala\nGasteizko erailketen gaitzespena\nSoraluzeko Udalak gogor salatu eta gaitzetsi ditu berriro ere indarkeria matxistaren ondorioz joan den ostiralean Gasteizen gertatutako Florentina eta María Jose ama-alaben hilketak.\nSoraluzeko Udalak bere salaketa eta gaitzespena adierazi ditu joan den ostiralean indarkeria matxistaren biktimen zerrenda beltza loditu zuten Gasteizen izandako 69 eta 43 urteko ama-alaben erailketarengatik.\nSoraluzeko Udalak berretsi nahi du era honetako salaketek ez dutela eraginik izango ez badugu barneratzen berdintasun, prebentzio, heziketa eta, batez ere, errespetu falta direla emakumeek eta neskatilek pairatzen dituzten jarrera matxisten oinarrian daudenak eta indarkeria era desberdinek (Psikologikoa, ekonomikoa, fisikoa eta sexuala…) beraien osotasun eta duintasun fisiko eta moralaren aurkako eraso zuzena suposatzen dutela. Hau da, Oinarrizko eskubideen aurkako bortxa larri eta onartezina.\nErailketa honek erakundeak eta gizarteak gure udalerrietan benetako berdintasuna erdiesteko daukagun erantzukizunaren aurrean jartzen gaitu. Honi dagokionean, sentsibilizazio eta prebentzio lana egiten jarraitu behar dugu, gure herriko gazteen artean bereziki, beraiek baitira etorkizuneko herritarrak.\nSoraluzeko Udalak elkartasuna adierazi nahi die hildako emakumeen senitarteko eta lagunei.


Datorren ikasturteari begira - Noticias de Gipuzkoa\nkoldo tellitu 23.07.2020 | 08:30\nOrain dela hilabete gutxi batzuk ikastoletan hausnarketa garaia ailegatu zela esan genuen, azken urteetan egindakoa baloratu eta hurrengoetan zer nolako ekarpen eta protagonismoa eman behar genion hezkuntza sistemari. Horregatik jarri genuen martxan Ikastolen VII Batzarrerako eztabaida prozesua. Zoritxarrez, COVID-19ak bertan behera utzi zuen abian jarritako prozesua. Baina gaur egun dugun perspektibak baieztatu besterik ez du egin hezkuntzaren inguruko eztabaida sakona behar dugula. Gertatutakotatik ikasitakoarekin gure burua etorkizunera begira jarri behar dugu. Egoera berezi honetan ikastolok (baita ziurrenik ere beste sareetako ikastetxe askok ere) eman dugun erantzuna bikaina izan da. Esfor-tzu kolektibo handia eskatu digu, baina halakoxea izan da gure komunitate osoaren ahalegina ere (irakasle, ikasle, familia, langile guztiena). Harro gaude egindakoarekin eta lortutako emaitzekin. Baina harago joan beharra daukagu.\nIrakasleei tresnak eta gidalerroak eskaintzeaz gain, prozesua nola gauzatu behar duten erabakitzeko orduan lagundu egin behar diegu, eta oso ongi finkatu eragile bakoitzaren rola eta lana (irakasle, langile, familia ). Online klaseak, bideoak, tresna teknologikoak, erabili ditugu etxeetara iristeko. Baina gehiago sakondu behar dugu ikasle eta familiekin harremanak eta jarraipenak sendoak eta etengabekoak izan daitezen. Zenbat eta txikiagoa izan ikasleen autonomia (adinaren arabera), orduan eta aurrez aurreko dedikazio handiagoa eskaini beharko zaie ikasleei, baita beren familiei ere. Arreta berezia behar duten ikasleei begira, ezohiko egoeran ikasketa prozesuan atzera egin ez dezaten bideak aurkitu behar ditugu, eta baliabide bereziak jarri behar dira arlo honetan. Ikasle guztiekin harreman pertsonalizatua ziurtatu beharko da.\nIkuspegi pedagogikotik ere sakondu beharko dugu irakaskuntza telematikoen metodologian, egoera bakoitzean (aurrez aurrekoa edo telematikoa) metodologia eta material egokiak erabiliz eta zein neurritan erabili behar diren kontutan hartuta. Ebaluatzeko tresnak eta irizpideak ere egokitu eta gauzatu beharko ditugu, eta, horrekin batera ikasleen arteko talde lanean fokua jarri behar dugu. Itxialdi garaian areagotu egin zaigu lehendik ere nabarmena zen euskararen erabilerari eta kalitateari buruzko kezka. Heldu den ikasturtean, beraz, indartu egin behar dugu alor hau eta euskararen erabilera bermatu behar diegu gure ikasle guztiei (etxeko hizkuntza euskara ez denean batez ere), horretarako metodologiak eta material egokiak bilatuz.\nBestalde, ezin dugu aurrera jarraitu egoera honetara eraman gaituzten arrazoien irakurketa kritikoa egin gabe, ingurumenari egiten ari garen kalteari buruz (aztarna ekologikoa nola aldatzen ari garen barne), teknologiarekiko dugun mendekotasunari buruz, kontsumismoari buruz, bai eta herri gisa erantzuna emateko orduan izan ditugun gabeziei buruz ere. Gure ikasleei euskal komunitatearen parte sentitzen lagundu behar diegu, gure gizartean gertatzen ari dena egungo egoera errealetik abiatuta erakutsiz. Erabaki hartzaile kritikoak, sor-tzaileak, ekintzaileak... izaten lagundu behar diegu, ikaslearen irteera profilean zehaztuta dugun moduan.\nEz da erraza izango. Hala eta guztiz ere, konbentzimendu osoa dugu aurrera egingo dugula. Asko ikasten ari gara (eta ikasiko dugu datorren ikasturtean), eta ziur gaude prozesu honetatik lehen baino indartsuago aterako garela. Betiere talde bezala erantzuten badugu, parte hartze prozesu zabalak martxan ipinita, eran-tzuna ezin baita indibiduala izan, kolektiboa baizik, langile, familia eta ikasleekin. Eta hau guztia gauzatzeko, egoera berrira egokitzeko, baliabideak beharko dira, eta horren finantzazioa administrazioak bere gain hartzea lortu beharko dugu.\nHonek denak balio behar du ere gure hezkun-tza sistema zalantzan jartzeko, bere osotasunean: egin diren lanak, metodologiak, ikasle-irakasle-familien protagonismoa, egituraketa juridiko zein laborala, Susmatzen genuen aldaketaren beharra; azken urte hauetan buru belarri aritu gara ideia horrekin (konpetentzietan oinarritutako irakaskuntza, ebaluazioaren aldaketa, ikasleen lekua ikasketa prozesuan, .), baina gaur egun ezinbestekoa dela esan behar dugu, hori baita pandemia honetatik atera dezakegun ondorio nagusia: aldaketarik gabe, gure sistema porrotera doa.\nAldaketaren bidean hasi beharko dugu pausoak ematen, eta gure ustez lehenengoak Hezkuntza Legea behar du izan. Ez da nahikoa "Akordio" batekin, ez da nahikoa erreforma partzialak edo koiunturalak egitearekin. Errotik aldatu behar da sistema. Bertan gauden eragile guztiok parte hartu beharko dugu eta gure ekarpenak egin beharko ditugu, elkarlanean. Egungo hezkuntza-sistemaren zikloa agortuta dago; pandemia honek oso agerian utzi ditu gure sistemaren gabeziak eta aldaketarako premia. Ezin dugu jarraitu egoera honetan, bakoitza bere aldetik, bata bestearen kontra etengabe, norabide gabeko egoera batean. Gerta daiteke larritasun-egoeratik atera ondoren lehengo leku eta posizionamenduetara buelta-tzea, baina horrek adieraziko luke ez dugula ezer ikasi. Gure gizartea hori baino helduago dela sinesten dugu, eta gure aldetik indar guztiak jarriko ditugu norabide aldaketa hori ahalbideratzeko. Ikastolen Elkarteko lehendakaria


'Ahate pasa': Kua kua doinuak alfonbra gorrian - Jendartean\nHasiera » Zinema » ‘Ahate pasa’: Kua kua doinuak alfonbra gorrian\n‘Ahate pasa’: Kua kua doinuak alfonbra gorrian\nAnade Ahate albaitariarekin.\nDivo samarra da Anade Ahate, errodajearen gogortasunari aurre egiteko bufanda eztarrian eta managerra gertu. Dotore eta tente ibiltzen da gainera, ahateek berezkoa duten pose itxuroso horrekin. Azken finean, aktore handi guztiek dute divismo ukitu bat, eta antzezle handiak dira ahateak. Hala onartu dute dokumental honetan Polanski, Winterbottom, Fincher edota Kusturica zuzendari ospetsuek: gehitxo edaten dutela dio Fincher-ek, baina ideia propioak dituzten aktoreak direla, pertsonalitate handikoak, eta hori eskertzekoa da.\nFitxa teknikoaren arabera, duckmentary bat egin du oraingoan Belarra eta Amuak film laburren autoreak. Ahate pasa izeneko teknikaren garrantzia aztertzen du film laburrak, plano batetik bestera salto egiteko ahateen paseotxoa baliatu duten pelikulak alegia, eta egia esan, makina bat dira halako adibideak zinemaren historian. “Belaunaldiz belaunaldi pasa den abilezia” omen, Anade Ahateren hitzetan. Ironia bikainarekin, luma zuriko izarren merituak eta bizimodua pantailaratu ditu Koldo Almandozek. Eszena onenetakoa, naturaltasun osoz mintzo den albaitariari egindako elkarrizketa (irudian), aktore berezi hauen dietaz, makillajeaz, arduraz…\nKimuak egitasmoko azken edizioan parte hartu du Ahate pasak, jaialdi ugaritan izan da eta izango da, eta sariak ere jaso ditu dagoeneko. Normala, hegaztien ibilbide zinematografiko oparoa ezagutu ostean, nik ere beste era batera begiratuko ditut Iruñeko Taconeran eta Bilboko Ahateen Parkean mokoka aritu ohi diren animaliatxoak.\nZuzendari eta gidoilari: Koldo Almandoz.\nAktoreak: Anade Ahate, Jesús Cuenca, Nagore Aranburu, Peru Almandoz.\nEuskal Herria. 12 minutu.


Eltxoen, eskoziarren, esklaboen eta nazien inguruko historia - Zientzia Kaiera\nEltxoen, eskoziarren, esklaboen eta nazien inguruko historia\nGutako gehienoi eltxoetan pentsatzean azkura eta ziztadak datozkigu burura. Udarekin lotzen dugun anekdota gogaikarria dira. Baina ia mundu osoan, historiaren zati handi batean, eltxoak hori baino gehiago izan dira; gizakientzako mehatxu handienetako bat dira, malaria, dengea, zika eta beste gaixotasun kutsakor batzuk transmititzen dituzte eta.\nHain zuzen ere, esan daiteke gizakientzako eltxoak animaliarik arriskutsuena direla, baita lur edo itsas harrapari handiak baino arriskutsuagoa ere.\n1. irudia: Anopheles gambiae familia osatzen duen sei espezietako eltxo bat. Eltxo hauek ziztada baten bitartez odola xurgatzeaz gain, listua sartzen dio gizakiari. Horrela, malaria sortzen duten protozooak gorputzean sartzen dira. Eltxo hauek malariaren bektore biologikok dira. (Argazkia: Domeinu publikoko argazkia – Wikipedia)\nBeraz, horrek esan nahi du udako izerdi edo txosnako musika nekagarriak baino inpaktu handiagoa dutela. Izan ere, eltxoek, mendez mende, eragin handia izan dute biztanleriaren mugimenduetan eta gerrako emaitzetan. Horixe bera azaltzen du Timothy Winegard historialariaren The Mosquito: A Human History of Our Deadliest Predator liburuak. Hain zuzen, giza historia moldatu duen naturaren indar gisa deskribatzen ditu intsektu horiek.\nPanamako eltxoak eta Eskoziaren independentzia\nWinegardek, adibidez, The New Yorker aldizkariko artikulu honetan, historiako gertaera bat kontatzen du. 1698an, bost itsasontzi abiatu ziren Eskoziatik Mundu Berrira, kargamentu komertzial oso mamitsuarekin: ileordeak, artilezko galtzerdiak eta tapakiak, nakarrez egindako orraziak, bibliak eta larruzko zapatak. Horrez gain, inprimatzeko makina bat zeramaten itsasontzian, kolonoek, helmugara iristean, kontratuak, itunak eta hitzarmenak inprimatzeko asmoa baitzuten. Kargamentua sartu ahal izateko, janari errazioen erdia bakarrik eraman zuten.\nHelmuga Panamako Darién eskualdea zen. Eskoziako Konpainiak merkataritza gune bat sortu nahi zuen, istmoaren bitartez harremanetarako bide bat egiteko eta, hala, Ozeano Pazifikoa eta Atlantikoa lotzeko. Horren bidez, beren herrialdeko ekonomia bultzatu nahi zuten; izan ere, hainbat urte zeramatzaten gerran Ingalaterraren aurka, eta defendatzen zuten independentzia arriskuan zegoen, gosete luze baten ondorioz. Ekimen hori ez zen bakarra izan: uste da garai hartan Eskozian mugitzen zen diruaren laurdena edo ia erdia Panamako merkataritzarekin lotuta zegoela.\nEspedizioa erabateko porrota izan zen. Kolonoak gaixotu egin ziren, sukar horiak eta malariak jota, eta ez zutenez gaixotasun horien aurkako defentsarik, egun bakar batean hamar lagun hiltzera ere iritsi ziren. Kolonoen egunerokoetan askotan aipatzen dira eltxoak. Sei hilabete igaro ondoren, bizirik atera zirenak iparralderantz abiatu ziren, baina bidean ere hil egiten ziren, eta itsasora botatzen zituzten gorpuak.\n2. irudia: 1690. urtearen bueltan Afrika eta Indiekin komertzioa gauzatzen zuen Eskoziako Merkataritza-etxearen banderaren erreprodukzioa. (Argazkia: Domeinu publikoko argazkia – Shadowxfox / Wikipedia)\nEgin zuten ahalegin handi horren emaitza komertzialak benetan etsigarriak izan ziren. Eraman zituzten gauza guztietatik (orraziak, zapatak, etab.), inprimatzeko makina bakarrik iritsi zen helmugara. Baina, Winegardek bere liburuan kontatzen duen bezala, misioaren porrotak ezusteko emaitza izan zuen: bidaiak sortu zuen zorraren ondorioz –beste arrazoi batzuen artean–, eskoziarrek Ingalaterrarekin bateratzeko eskaintza onartu behar izan zuten. Eta horrela lagundu zuten Panamako eltxoek Britainia Handia sortzen.\nJakina, eltxoek (haien infekzioekin) eta gizakiek denbora luzez izan dute harreman estua, eta batzuentzat tamalgarria izan zen arren, beste batzuentzat, askoz lehenago, lagungarria izan zen. Eskoziarrak Panama konkistatzen saiatu baino hamabost mende lehenago, Erromako armadak Eskozia bereganatzeko egin zuen saiakera. Uste da, garai hartan, herrialde hori konkistatzeko helburuarekin joan ziren zortzi mila soldadu erromatarren erdiak hil zituela malariaren andui endemiko batek. Tokiko beste andui batzuek hildako asko eragin zituzten Hanibalen armada Italiatik igaro zenean; Gengis Khanen gudu taldeak Europako hegoaldera iritsi baino lehen geldiarazi zituzten, eta Europako gurutzatuei Lur Santua konkistatzea eragotzi zieten historiako beste une garrantzitsu batzuetan.\nGaixotasun zaharrak eta kontinente berriak\nEltxoek egiteko garrantzitsua izan zuten historiako gertakari horietan; bereziki, gaixotasun zaharrak kontinente berrietara iristen zirenetan. Kolon Amerikan lehorreratu zenean, kolonoek berekin eraman zituzten eltxoek ere gaixotasun berriak eraman zituzten. Baztangaz eta gripeaz gain, intsektu horrek eragindako gaixotasunen ondorioz, 55 milioi indigena hil ziren; hau da, europarrak bertara iritsi baino lehen zeuden biztanleen % 90 baino gehiago. Hortaz, inpaktu zuzena izan zuen bai lurraldearen konkistan bai biztanle taldeek orduan hasi eta mendeetan eta mendeetan izan zituzten harremanetan. Gehienbat balio izan zuen ia biztanlerik ez zuen lurralde zabal eta emankor baten ideiari forma emateko; lurraldea kolonoen zain zegoen, hari probetxu ateratzeko, jainkoaren deiera izango balitz bezala.\nDirudienez, gizakiek aitzakiak sobera dituzte haien kidekoekin krudel jokatzeko, eta, gainera, eltxoek, euren ziztadek eta euren gaixotasunek eragina izan zuten Atlantikoan zeharreko esklaboen merkatuaren garapenean eta bilakaeran. Afrikar jatorriko lehen esklaboak Amerikara iritsi zirenean, malariaren bertsio oso gogor bat iritsi zen, Plasmodium falciparum parasitoak eragindakoa eta eltxoek transmititutakoa.\nOrduan, XVII. eta XVIII. mendeetan, esklaboek inportatutako gaixotasunekiko zuten kaltegarritasunak eragina zuen euren prezioetan: indigena batek gaixotasun horien ondorioz hiltzeko arrisku handia bazuen, ez zuen balio gaixotasunak jasan zitzakeela erakutsi zuen europar batek bezain beste, eta hark ere Afrikatik zuzenean eramandako pertsona batek baino gutxiago balio zuen. Garestienak afrikarrak ziren, Mundu Berrian denbora nahikoa eman baitzuten frogatzeko gai zirela lurralde bateko eta besteko gaixotasunak jasateko.\nEltxoak, nazien arma biologikoak\nBeste garai batzuetan, intsektu hilgarri hori beren alde menderatzen eta baliatzen saiatu izan dira. Adibidez, Hitlerren Alemania nazian. 1942. urtean, SSetako komandante Heinrich Himmlerrek Entomologia Institutua sortu zuen Dachauko kontzentrazio esparruan. Institutuaren helburua eltxoen erabilera belikoa ikertzea zen, Hirugarren Reicheko etsaien aurka gerra kimiko eta bakteriologiko baten elementu gisa. Ideia hori ez zen ezerezetik sortu: hilabete batzuk lehenago, 1941. urteko Eguberrietan, Himmlerrek Ekialdeko Fronteko tropak bisitatu zituen, eta ikusi zuen soldaduak zorriek janda zeudela. Ongi zekien Lehen Mundu Gerran zorriek transmititutako tifusak hildako asko eragin zituela alemaniar tropetan, eta hierarka naziak berak ere fobia zien eltxoei. Horrela piztu zen intsektuak bere alde erabiltzeko ideia.\n3. irudia: Himmlerren inspekzio bat Dachaun 1936ko maiatzean. (Argazkia: CC BY-SA 3.0 DE lizentziapean – Wikipedia)\nHistorialariek urte luzez pentsatu izan dute Himmlerren Entomologia Institutuko jarduerak intsektuen, haien bizi zikloen eta transmititzen zituzten gaixotasunen inguruan gehiago ikasteko eta Alemaniako tropak babesteko nola immunizatu ikertzeko zirela. Baina, 2014an, Klaus Reindhart entomologoak eskuragarri zegoen dokumentazioa berrikusi eta beste ondorio bat atera zuen; zirudienez, beste arrazoi bat edo behintzat beste arrazoi bat gehiago zegoen Himmlerrek intsektuekiko zuen interesaren atzean: etsaien aurka gerrako arma bezala erabiltzea.\nEsperimentazioa Dachaun egin zen, SSek guztiz kontrolatzen zuten esparruan, hain zuzen. Bertan, gainera, presoekin esperimentu krudelenak egin ziren, eta horietako batzuk malariarekin lotuta zeuden. Horrez gain, institutua zuzentzeko Alemaniako beste aditu batzuk baztertu eta Eduard May aukeratu zuen, hala moduzko entomologoa baina guztiz antisemita. Horregatik guztiagatik, Reindhartek susmoa zuen Himmlerri interesatzen zitzaion bakarra ez zela eltxoen bizi zikloa. Mayren txosten batean (1944. urtekoa), iruzkin hau aurkitu zen Reindhartek: «malariaren parasitoak infekzio masibo artifizial bat eragitea posible zen argitzeko».\nGiza historia hainbat faktoreren baldintzapean egon da beti, eta faktore horietako batzuk gure espeziearen kontroletik kanpo egon dira gainera. Horietako bat da, hain zuzen, espezie hau, orain baino ez baikara hasi hari aurre egiten ikasten, eta hala moduan bakarrik. Azken finean, gure onetik ateratzen gaituzte udako gauetan belarri ondoan haien burrunba entzuten dugunean. Pentsa ziztada bat dela eltxoek eragin dezaketen ondoriorik arinena. Bestela, esan diezaietela Eskoziako kolonoei…\nEgileaz: Rocío Benavente (@galatea128) zientzia kazetaria da.\nOharra: Jatorrizko artikulua Cuaderno de Cultura Científica blogean argitaratu zen 2019ko abuztuaren 19an: Una historia de mosquitos, escoceses, esclavos y nazis.\nArgitalpen-data: 2019/10/07 · Atala: Dibulgazioa\nJuan Ignacio Pérez Iglesias Tuberkulosiak batez ere birikei eragiten die eta erraz kutsatzen da airean zehar. Egokiro tratatzen ez bada […]\nJuanma Gallego Aedes aegypti espezieko eltxoei azido laktikoak detektatzea ahalbidetzen dien genea aurkitu dute zientzialariek eta gene hori kenduta gizakia […]\nAmaia Portugal Birusaren aldaera gogorrena ere garaitzen duen txertoa frogatu eta aurkeztu du AEBtako ikerketa talde batek, eta entsegu zabalagoak […]\nKininaren historia – Zientzia Kaiera\n[…] hori. Protozoo horiek odoleko globulu gorriak infektatzen dituzte, eta Anopheles generoko eltxo espezie batzuek infektatutako emeen ziztadek transmititzen […]\nIgelak eltxoa jaten du – Zientzia Kaiera\n[…] Plasmodium generoko protozoo parasitoek sortutako gaixotasun bat da, eta gizakiei Anopheles generoko eltxoek transmititzen diete. Anfibioek eltxoak jaten dituzte –zorionez–, beraz, […]


'Herri Antolamendua Herri Hezitzailearen ikuspegitik' jardunaldia Lekarozen - Diario de Noticias de Navarra\n'Herri Antolamendua Herri Hezitzailearen ikuspegitik' jardunaldia Lekarozen\nMartxoaren 26an izanen da Oinherri eta Hiritik At ekimenen eskutik\nfernando anbustegi/lekaroz 08.03.2022 | 18:34\nMartin Ugalde parkean aurkeztu zuten martxoaren 26ko jardunaldia. Utzitakoa\nMartin Ugalde parkean aurkeztu zuten martxoaren 26ko jardunaldia.\nOinherrik eta Hiritik At ekimenak proiektu berri bat sortu dute "hezkuntza eta hirigintza elkartu eta herriak antolatzeko eredu berri bat osatuz". Urtebeteko lanketa kolektibo horren emaitza izan da Herri Antolamendua Herri Hezitzailearen ikuspegitik izeneko liburuxka, eta "bertan jasotakoaren inguruan hausnartzeko eta jada gauzatzen ari diren esperientziak ezagutzera emateko" martxoaren 26rako Herri Antolamendua Herri Hezitzailearen ikuspegitik jardunaldia antolatu dute, Udalbiltzaren babesarekin. Lekarozko interpretazio zentroan eginen dute aipaturiko jardunaldia, egun osoko egitarau zabalarekin.\nEuskal Herri Hezitzailea dute amets, eta jardunaldi honekin norabide horretan urrats gehiago emateko ekarpena egin nahi dute.\nOinherrik, hezkuntza modu zabalago eta integralago batean ulertzeko, herri hezitzailearen filosofia haurtzaroaren kulturatik eta parte hartzetik eraiki nahian, arras argi du herria badela hezkuntzarako eduki, testuinguru eta eragile. Hiritik Atek, herri antolamendua eraldatuz, harreman parekideagoak, osasuntsuagoak, jasangarriagoak eta bizigarriagoak eraikitzen dihardu, hirigintza eraldatzailea sustatuz. Hezkuntza eta hirigintza, lehen begirada batean elkarrengandik urrun egon daitezkeen bi lan arlo, bi egiteko modu ezberdin bezala ikusten badira ere, etengabeko elkarreraginean daude, eta biak elkartu eta elkarrekin herriak antolatzeko eredu berri bat osatzea izan da erronka.\nJardunaldiaren helburua herri antolamendua hezkuntzatik eraikitzeko marko teoriko zein praktiko bat proposatzea da. Tokiko garapenaren ikuspuntuarekin, haurtzaroaren kulturatik, parte hartzearen bitartez, herri antolamendua birpentsatzeko estrategia berria proposatzea. Hezkuntza-gazteria-parekidetasuna-parte hartzea eta hirigintza arloen arteko aliantza edota lankidetzarako bide orri bat proposatzea. Orain arte puntualki egin izan diren esku hartze interesgarriak ezagutu eta balioan jarri, eta haratago joateko proposamena mahai gainean jarri nahi dute, hurrengo urteetarako hirigintzarako paradigma aldaketa bat proposatuz; udalgintza eraldatzailea, herrigintza hezitzailea eta publiko komunitarioa.\nJardunaldian parte hartzeko aitzinetik izena eman behark oda. Martxoaren 21a arteko epea dago. Oinherrik sustatutako Herri Hezitzaileen Sareko partaideek 20 euro ordaindu beharko dute (bazkari gastuengatik), gainerakoek 50 euro.\n9.30: Ongi etorria eta Herri Antolamendua Herri Hezitzailearen ikuspegitik liburuxkaren aurkezpena\n10.00- 11.30: Hiru esperientzia inspiragarri:\n- Baztan hobetzen. Joseba Otondo\n- Bizi bizia proiektua, Garaion. Amaia Gabilondo eta Miren Beitia\n- Ertzetik erdira: espazioen eraldaketa auzolanez, Zaldibi. Xotil Natke\n12.00-13.30: Gure herriek zaintzen al dute?\nDenise Najmanovich argentinar antropologoarekin elkarrizketa\n15.30-17.30: Hirigintza eraldatzailea: diskurtsotik praktikara. Mahai ingurua.


Portugaleteko Udala - LANTEGIA LINEAKOA: nola antolatu lan-bilerak, aurrez aurre egitea ezina denean\nLANTEGIA LINEAKOA: nola antolatu lan-bilerak, aurrez aurre egitea ezina denean\nDinamizatzailea: ELENA LAGO. Psikologoa eta hezitzailea Teknologia Berrietan. Irakaskuntzan esperientzia handikoa. Egun askotariko ikastaroak ematen dihardu; besteak beste, informatika, sare sozialak eta oroimen-entrenamendua lantzen ditu.\nSarrera: Koronabirusak urruntze soziala ekarri digu eta, horrekin batera, telelana eta bilera birtualak, guztiz beharrezkoak gure elkarteak bizirik mantentzeko eta gure lantaldearekin batera erabakiak hartu ahal izateko.\nDeskripzioa: Hangouts Meet erabiltzen ikasiko dugu, tresna horrek parada bikaina ematen baitigu bideohitzaldiak zuzenean egiteko, txat eta guzti, eta galdera-erantzunen saioak antolatzeko. Bilera bat programatuko dugu Calendar erabilita eta eta agiriak konpartitu ditugu Drive-n. Zer esanik ez, egiteko horiek guztiak oso garrantzizkoak dira telelanari begira eta arras baliagarriak gure proiektua eta gure entitatea bizirik mantentzeko.\nG Suite. Hastapenak.\nFuntzio nagusiak: bideohitzaldia eta txata.\nAgiriak konpartitu eta elkarrekin lan egin, Drive erabiliz.\nLantegi praktikoa, bideohitzaldiaren bitartez.\nLantegian hasi baino lehen, konexioa egiteko tutoriala ere eskainiko da.\nEzinbestekoa da dispositibo konektatu bat (ordenagailua, tableta, sakelakoa), audio, kamera eta pantaila dituelarik.\nGomendatzen da dispositiboak berak edukitzea audioa eta, ahal izanez gero, entzungailuak.\nPosta elektronikoko Gmail kontua edukitzea.\nEgutegia: Lantegiak hiru saio ditu:\n1. saioa. Apirilaren 28a, asteartea, 10:00etatik 11:30era. Bideohitzaldia.\n2. saioa. Asti librea lan egiteko eta nork bere praktikak egiteko.\n3. saioa. Apirilaren 30a, osteguna, 10:00etatik 11:00etara. Bideohitzaldia, zalantzak argitzeko.\nLekua: Zure etxea.\nLehentasuna izango dute Portugaleteko gizarte elkarteetako kideek.\nLantegia doakoa izango da ikasleentzat. Portugaleteko Udalak ordainduko du.\nInskribatzeko egin klik esteka honetan\nInformazioa (PDF 258KB)\nSolar Plaza, z/g - 48920 Portugalete - Bizkaia - Telefonoa: 94 472 92 00


%20 AURREZKIA UPELTEGIAN\nBadakigu egun bereziak gertu ditugula eta, hori dela eta, SUPER AMARAn super eskaintzekin jarraitzen dugu. Horregatik, datorren azaroaren 9tik eta 14era, %20-eko AURREZKIA lortuko duzu gure dendetako UPELTEGIETAN zure SUPER AMARA Txartelarekin.\nArdoak, cavak, sagardoak, garagardoak, likoreak...\n¡%20 AURREZKIA UPELTEGIAN!\nEskuratu azaroaren 16tik 21ra bitartean edozein ataletan trukatzeko bonoa (egiten duzun erosketa bonoaren balio berdina edo gainezkoa behar du izan).\nGure 8 denda fisikoetan eskuratu ahal izango duzun promozioa dugu. Bezero bakoitzak pila dezakeen txartelen gehieneko zenbatekoa 180€-koa da. Upeltegian erosteko muga 900 € SUPER AMARA Txartel bakoitzeko.\nOnline dendan izan ezik.


Donostian 11 jatetxek daukate Michelin izarra\nDastaketa. Akelarre jatetxea.\nHartu konpasa eta jarri Donostiako maparen gainean. Konpasaren muturra udaletxean jarrita, marraztu 25 kilometroko erradioa. Ba al dakizu zenbat Michelin izar dauden autoz 10 minututan zeharka dezakezun zirkulu txiki horretan? 19 Michelin izar daude. Are gehiago, estatuan hiru Michelin izan dituzten hamaika jatetxe daude, eta, horietatik, hiru daude Donostian eta inguruan: Arzak, Akelarre eta Martin Berasategi. Horiezgain, Mugaritz-ek eta Amelia,-k, bi Michelin izar dituzte, eta Kokotxa, Mirador de Ulia, Zuberoa, eMe Be Garrote, Alameda eta Elkano -k Michelin izar bana. Erabat ezohikoa da hori. Egia esanda, Kyoto (Japonia) kenduta, ez dago beste tokirik munduan metro karratu bakoitzeko izar gehiago dituenik.\nAlabaina, Donostiako goi-mailako sukaldaritza ez du Michelin Gidak soilik goraipatzen. Restaurant aldizkariak munduko 50 jatetxerik onenen zerrenda argitaratzen du; bertan, Andoni Luis Adurizen Mugaritz jatetxea munduko onenen artean agertzen da 2006az geroztik, eta 2011tik, hirugarren lekuan dago. Arzak ere munduko 10 jatetxerik onenen artean dago 2006az geroztik, eta, 2012an, gainera, munduko emakumezko sukaldaririk onena izendatu zuten Elena Arzak, familiako laugarren belaunaldia, alegia.\nMonte Ulia jatetxea. Arroza, sutan txirlekin.\nDonostian, mundu osoan aitortua den sormen-tailer eta ideia-laborategi bihurtu dugu sukaldaritza. Gastronomia benetako artelan eta ingeniaritza-obra bihurtu dugu, gure nortasunaren seinale. Eta ez dugu guk bakarrik esaten, munduko komunikabiderik ospetsuenek ere hala baitiote. Esaterako, Donostia Nazioarteko helmuga gastronomikorik onena izendatu zuen Saveur Culinary aldizkariak, eta Caterwings eta The Liberty komunikabideek, berriz, Munduko helmuga gastronomikorik onena izendatu zuten. Halaber, The Telegraph aldizkariak Donostiari buruzko erreportajea argitaratu zuen, Munduko hiririk onena gourmetentzat izenburupean.\nAkelarre: 3 Michelin izar\nPedro Subijana sukaldariaren Akelarre jatetxea Igeldo mendiaren magalean dago, itsasoari begira. Toki pribilegiatua da, dudarik gabe. Gainera, bezeroei esperientzia osoarekin gozatzeko aukera eman nahian, Pedro Subijanak spa bat duen luxuzko hotela ireki zuen jatetxearen alboan, 2017an.\nAkelarre jatetxeak hiru menu desberdin ditu: bata tradizionalagoa da, eta beste biek proposamen berritzaileagoak dituzte, goi-mailako gastronomiaren alderdi guztiekin gozarazteko. Menuaren prezioa: 240 € gutxi gorabehera.\nAkelarre jatetxea. Foie hostoak euripean.\n70eko hamarkadan, Pedro Subijana eta Juan Mari Arzak izan ziren Euskal Sukaldaritza Berria mugimenduaren sustatzaile nagusiak, eta, Espainian, abangoardia gastronomikoa sortu zuten lehenak.\nSubijanaren sukaldaritza mundu osoan da laudatua, eta horren erakusgarri dugu The Food Journal aldizkariko erreportaje hau.\nKokapena: Pº Padre Orkolaga, 56 Igeldo - Donostia\nArzak: 3 Michelin izar\nArzak jatetxeko eraikinak ehun urte baino gehiago ditu. Juan Mari Arzaken aitona-amonek eraiki zuten, 1897an, eta hasieran, upeltegia eta taberna izan zen. Beranduago, jatetxe bihurtu, eta Juan Mariren ama, Paquita Arratibel, donostiar eta euskal plater tradizionalak ematen hasi zen. Amak erakutsi zion, hain zuzen ere, euskal sukaldaritza tradizionalari buruz dakien guztia.\nElena Arzak eta Juan Mari Arzak euren jatetxean\nAma-semeek 1966an taldea osatu, eta, pixkanaka, baten ezagutza eta bestearen berritzeko gogoa uztarturik, Arzak jatetxeko sukaldaritza sortu zuten. 90eko hamarkadan, Juan Mariren alaba, Elena Arzak, harekin lanean hasi zen, eta jatetxearen historian funtsezkoa izan den familia-tandema sortu zen berriz.\nLehengaia, euskal sukaldaritza tradizionala, sormena, abangoardia eta etengabeko garapena dira Arzak jatetxeko egile-sukaldaritzaren berezitasunak. Jatetxeak bi aukera desberdin ditu: dastatzeko menua, 240€ inguru balio dituena, eta kartako menua, gosegarria, lehenengo platera, plater nagusia eta azkenburukoa barne hartzen dituena.\nElena Arzak prestatu berri duen platera erakusten.\nArzak jatetxea nazioartean ezaguna da, Forbes aldizkarian argitaratutako artikulu batek ondo erakusten duen bezala: Go to Spain’s Basque Country for legendary restaurant Arzak. Sukalde horien magiak urte luzez iraungo du, gainera. Izan ere, Veuve Clicquot aldizkariak munduko sukaldaririk onena izendatu du Elena Arzak.\nKokapena: Avda. Alcalde Elósegui 273. 20015. Donostia – San Sebastián\nTelefonoa: 943 278 465 / 943 285 593\nMartin Berasategui: 3 Michelin izar\nMartin Berasategi jatetxea Donostiatik 7 km-ra dago, natura bete-betean eta toki dotorean.\nMartin Berasategui bere sukaldean.\n1993an inauguratu zen, eta, harrezkero, Berasategi sukaldari handiak sari ugari bildu ditu. Gaur egun, esaterako, Michelin izar gehien dituen jatetxea da Estatuan, eta, hirugarrena, mundu osoan. Haren proiektu guztien artean lortutako 12 izar horiei esker, 2019. urteko sukaldari onena hautatu zuten.\nMartin Berasategui izardun platera prestatzen\nMartin Berasategi jatetxeak dastatzeko menua eskaintzen du, eta baita karta ere, 25 plater baino gehiagorekin aukeran: hasierakoak, arrainak, haragiak eta azkenburukoak. Bertan, giro eroso eta atseginean, egile-sukaldaritza arina, freskoa, irudimentsua, errotua eta berdingabea ezagutzeko aukera dute mahaikideek. Dastatzeko menua. Prezioa: 285 € gutxi gorabehera.\nKokapena: Loidi Kalea, 4 - 20160 Lasarte-Oria (Gipuzkoa)\nTelefonoa: 943 366 471 / +34 943 361 599\nAmelia: 2 Michelin izar\nVilla Favorita hotelean dago, Kontxako Badian. Txoko goxoa da Amelia jatetxea. Bertan, sormenarekin gozatzeko aukera aparta dago, sasoiko produktuekin egindako dastatzeko menuaren bitartez. Garaiko produktuen eta Paulo Airaudo sukaldariaren tekniken armonia perfektuari esker, mahaikideek esperientzia berdingabea biziko dute. Menuaren prezioa: 160€ gutxi gorabehera.\nKokapena: Zubieta kalea, 26 - 20007- Donostia\nTelefonoa: 943 84 56 47\nMugaritz: 2 Michelin izar\nMugaritz jatetxeak 1998an ireki zituen ateak, eta 2006az geroztik, 2 Michelin izar ditu. Astigarraga eta Errenteria artean, natura bete-betean (Donostiatik 15 minutura) dago kokatua, eta bi hitz hauei egiten die omenaldia: MUGA eta HARITZA. Hain zuzen, muga horretan sortzen ditu Andoni Aduriz sukaldariak bere platerak, hainbat elementu nahastuz: abangoardia eta tradizioa, gastronomia eta zientzia, sukaldaritza eta artea. Restaurant aldizkariaren arabera, plater magikoak sortzeko gaitasun horri zor dio munduko 10 jatetxerik onenetako bat izatea, 2006az geroztik.\nHautsitako arrautza. izoztutako gorringoa eta lore zuriak. Mugaritz jatetxea.\nMugaritz jatetxeko menua 20 plateraz osatuta dago, eta sasoiaren arabera aldatzen dira, bezeroari unean uneko produktu naturalak eskaini ahal izateko. Mokadu bakoitzean, Mugaritzen filosofia nabari da: “Sormen gastronomikoa eta berrikuntza”. Dastatzeko menuaren prezioa: 220 € gutxi gorabehera.\nKokapena: Aldura Aldea, 20 20100 - Errenteria\nTelefonoa: 943 522 455\nMichelin izar bat duten jatetxeak\nHiru anaiak zuzentzen dute Alameda jatetxea, eta duela hogei urte baino gehiago lortu zuen orain arte mantendu duen Michelin izarra. Lurralde gastronomiko paregabean dago, Bidasoako eskualdean, alegia, eta tokiko eta sasoiko produktuz osatutako menuak eskaintzen ditu. Amonaren aholkuak dituzte beti gogoan, hark jarri baitzuen negozioa martxan, eta, hala, Txapartegi anaiek euskal sukaldaritza tradizionala berregituratu dute. Bi menu berdingabe eskaintzen dizkigute: Hondarribia eta Gartzinea. Menuen prezioa 78 € eta 115 € ingurukoa da, hurrenez hurren.\nKokapena: Mirasoroeta Kalea - 120280 - Hondarribia\nTelefonoa: 943 64 27 89\n1964an sortu zen Elkano jatetxe familiarra, eta parrilan egindako arrainak eta itsaskiak dira haren berezitasuna. Aitor Arregik eta haren lantaldeak ondo asko ezagutzen dituzte itsasoko aberastasunak, aitona-amonek eta gurasoek utzitako oinordetzari esker. Elkanok ez du dastatzeko menurik. Getariako erretegi famatu honetan, sasoiko produktuekin, eta, bereziki, lonjatik zuzenean ekarritako arrainarekin gozatu ahal izango duzu.\nKokapena: Herrerieta Kalea, 2 - 20808 - Getaria\nTelefonoa: 943 14 00 24\nDonostiako Ibaeta auzoan dago Eme Be Garrote, Martin Berasategiren jatetxe berria. Donostiako sukaldariaren esentziarekin goza daiteke bertan,oso prezio onean. Kartan, askotariko platerak daude, eta, horiez gain, 98 €-ko dastatzeko menua eta 50 €-ko jatorri-menua ditu.\nKokapena: Igara Bidea, 33 - 20018 - Donostia\nTelefonoa: 943 22 79 71\nDonostiako Alde Zaharrean dago, portuaren aldamenean. Sukaldaritza-aukera bikaina du, eta, bertatik, Donostiako hirigunearen ikuspegiekin goza daiteke. Bi menu ditu: 88€-koa bata eta 120 €-koa bestea.\nKokapena: Campanario kalea, 11 - 20003 - Donostia\nTelefonoa: 943 42 19 04\nJosé Antonio Mendizabal arkitekto donostiarrak 1939an eraikitako landetxean dago, eta Donostiako hiriaren ikuspegi pribilegiatua du.\nBertan, Rubén Trincado sukaldariak sukaldaritza berritzailea eskaintzen digu, bertako produktu tradizionalak oinarri hartuta. Gainera, Michelin izarra duten Donostiako jatetxeetatik, plater beganoak eskaintzen dituen bakarra da. Mirador de Ulia jatetxeak hiru menu desberdin ditu: 120 € balio dituen dastatzeko menua, dastatzeko menu beganoa eta dastatzeko menu begetarianoa, 105 €-koak biak.\nKokapena: Paseo de Ulia, 193 - 20013 - Donostia\nTelefonoa: 943 272 707\nZuberoa jatetxea Oiartzungo baserririk zaharrenean dago, xarmaz betetako paraje batean. Hilario, Jose Mari eta Eusebio anaiak dira ehiza bereizgarritzat duen euskal jatetxe tradizional honen buruak. Zuberoako kartak askotariko platerak, anoa-erdiak eta 148 € inguru balio dituen dastatzeko menua barne hartzen ditu.\nKokapena: Araneder Bidea, Iturriotz Auzoa - 20180 - Oiartzun\nTelefonoa: 943 491 228\nDonostia zaporea duten errezetak


Fiskaltasunari dagokionez inbertsio funtsek antza handia dute errenta aldakorrarekin. Eta hori inbertsio funtsek zertan inbertitzen duten axola gabe. Errenta finkokoak, errenta aldakorrekoak, ala beste edozertakoak izan daitezke, denek dute fiskaltasun bera. Badira, ordea, zenbait desberdintasun inbertsio funtsen eta errenta aldakorraren fiskaltasunen artean. Lehen desberdintasuna inbertsio funtsek banatzen dituzten etekinetan aurki dezakegu. Akzioen dibidenduetan lehen 1.500 […]


Parte hartzeko OINARRIAK - Euskara Zerbitzua\n94 489 01 28 euskara@erandio.eus\nLehiaketan parte hartzeko LIBURU-ZERRENDA atalean dauden liburuen artean bat aukeratu, irakurri eta horri buruzko BOOK-BIDEOA egin behar da.\nIkusi liburu zerrenda\n12 eta 18 urte bitarteko gazteei zuzendutako lehiaketa da.\nParte-hartzea banakakoa edo taldekoa izan daiteke, bigarren aukera eginez gero gehienez 4 kideko taldea osatu beharko da.\nPartehartzaile bakoitzak gehienez 2 bideo aurkeztu ahal izango ditu lehiaketa honetara.\nIzen-ematea martxoaren 2tik apirilaren 8ra bitartean zabalik egongo da.\nBook-Bideoak Youtuben argitaratzean lotura edo esteka bat izango du. Hori kopiatu eta gorde.\nLanak, MP4 edota AVI formatuan Youtuben eskegi eta lotura helbide honetara bidali: bookbideoerandio@gmail.com\nLanak entregatzeko azken eguna apirilaren 8a izango da.\nEpaimahaiaren ebazpena apirilaren 17an izango da eta irabazleak sari banaketan iragarriko dira.\nBOOK BIDEOA EGITEKO OHAR BATZUK\nBideo bakoitzaren iraupena gehienez 2 minutukoa izango da.\nBook-Bideoa euskaraz egin behar da.\nIruzkinak ondoko gutxieneko edukiak eta ezaugarriak bete beharko ditu: liburuaren azala, liburuari buruzko informazioa (egilea, itzultzailea, ilustratzailea…), sinopsia edo laburpen tentagarria egitea eta book-bideoaren egileen izenak agertzea kredituetan.\nAurrez beste inon argitaratu gabeko bideoa izan behar du eta ezin da bideo honekin beste lehiaketa batean parte-hartu.\nBideoak oinarrizko eskubide eta askatasunarekin koherentea izan behar du, pertsonen duintasuna eta adin txikikoen eskubideak errespetatu behar ditu. Ez da onartuko iraingarri gerta daitekeen inolako edukirik.\nBideoak parte-hartzaileek beraiek egindakoa izan beharko du. Jabetza intelektualaren eskubideak lehiaketako parte hartzaileenak izango dira osorik. Bideoan egile batek baino gehiagok parte-hartu badu, egileetako baten izenean bidaliko da, baina izen-emate orrian beste guztien datuak jasoz.\nBideoan agertzen diren pertsonen irudi eta datuak argitaratu ahal izateko, adinez txiki diren parte hartzaileen kasuan, derrigorrezkoa izango da gurasoen baimen sinatua eskuratzea. Baimena sinatua bidali ezean, Book-Bideoak ez dira lehiaketa kanalean argitaratuko eta ez dira lehiaketan sartuko.\nBideoak Creative Commons lizentziapean argitaratuko dira youtuben. Lizentzia horrek beste erabiltzaileei bideoa berdin partekatzeko aukera emango die, beti ere jatorrizko egilea nor den aitortuz eta helburu ez komertzialekin egiten bada.\nLehiakideek aurkeztutako bideoak antolatzaileen komunikazio sareetan egon daitezke ikusgai. Halaber, behar izanez gero, parte hartzaile sarituei artxibo originala eskatu ahal izango diete antolatzaileek.\nLehiaketa honetan parte-hartzeak oinarri hauek onartzea dakar.\nOinarri hauek betetzen ez dituena lehiaketatik kanpo geratuko da. Zalantzaren bat izanez gero, jarri harremanetan antolatzaileekin: bookbideoerandio@gmail.com\nSARIAK ETA EPAIMAHAIA\nEpaimahaiaren ebazpena apirilaren 17an egingo da eta sari banaketa egunean iragarriko dira irabazleak.\nSari banaketa apirilaren 23an ospatuko da\nLehiaketa bi kategoriatan sailkatuko da: Junior kategoria (DBH-ko ikasleak) eta Senior kategoria (Batxilergo eta Lanbide Heziketako ikasleak).\nEpaimahaiak honakoa kontutan hartuko du:\nSinopsi edo laburpen tentagarria egitea\nKredituetan zein bideoan zehar honakoak agertzea: liburuaren azala, liburuari buruzko informazioa (egilea, itzultzailea, ilustratzailea…), erabilitako materialen jatorria aipatzea, book-bideoaren egileen izenak kredituetan agertzea.\nTestuaren, irudien eta audioaren egokitasuna\nOriginaltasuna eta ulergarritasuna.\nEpaimahaiak 3 sari emango ditu kategoria bakoitzeko:\n1. saria: Irakurgailu elektronikoa\n2. saria: 100 euroko erosketa bonu-txartel bana.\n3. saria: 50 euroko erosketa bonu-txartel bana.\nOHARRA: Saria jasotzeko derrigorrezkoa da taldeko gutxienez partaide bat sari banaketara joatea. Taldeko kiderik ez baldin badago, saria eman gabe geldituko da.\nLehiaketa behar bezala gauzatzeko zailtasunik izanez gero, antolatzaileak bertan behera uzteko eskubidea izango du. Kasu horretan, beraz, sariak eman gabe geratuko lirateke.


Birusak (eta III) - Zientzia Kaiera\nSARS-CoV-2 birusak eragindako COVID-19 gaixotasunak gure gizartea astintzen duen egun hauetan, interesgarria da birusak zer diren jakitea. Ez bakarrik, koronabirus berriaren kasu zehatza, baizik eta birusen kasu orokorra. Ekarpen honekin amaitzen den artikulu-sortan, birusen egitura eta transmisioa aztertu dugu jada eta, orain, birusek ekar ditzaketen arriskuak eta organismoak birusei aurre egiteko dituen mekanismoak plazaratuko dira.\nIrudia: Immunitate sistema da birusei aurre egiteko mekanismo nagusia, baina, denbora eta osasun egoera orokor ona beharrezkoak dira erantzuna eraginkorra izateko. (Argazkia: Tumisu – domeinu publikoko irudia. Iturria: pixabay.com)\nBirusak bizidunak diren edo ez eztabaidagaia da adituen artean. Ziurra dena zera da: birusek ez daukate metabolismo propiorik eta, hortaz, haien buruaren kopiak egiteko beste bizidun baten beharra dute. Bizidun hori birusak kutsatzen duen zelula ostalari bat da. Birusak tamaina oso txikikoak dira, nanometro batzuk, eta bi atal nagusi bereizten dira haien egituran. Alde batetik, azido nukleikoa dute -DNA zein RNA forman egon daitekeen informazio genetikoa-. Informazio genetiko horretan, birusaren kopia berriak egiteko beharrezkoa den informazio guztia dago. Beste aldetik, azido nukleikoa hainbat babes-geruzekin inguratuta dago. Kasurik sinpleenean kapside izeneko proteinek babestuko dute informazio genetikoa eta, beste zenbait kasutan, beste geruza batzuk ere egongo dira.\nZelula ostalaria kutsatzen duenean birusak, bi egituren arteko elkar ezagutzea gertatu behar da, giltza eta sarraila baten modura. Lotura hori gertatzen denean, birusak informazio genetikoa zelula ostalarian txertatzen du eta une horretatik aurrera, birusak bere onurarako erabiltzen du zelularen makineria guztia. Birusak mugaraino ustiatzen du zelula eta, hortaz, zelulak bere funtzioak betetzeari utzi behar dio. Prozesuaren amaieran, birusaren kopiak zelulatik atera daitezke edota zelula suntsitu egin daiteke barruan dauden birus guztiak kanporatuz. Modu horretan, organismo ostalariaren beste zelula batzuk kutsatuko ditu birusak edo beste organismo bat erasotzen hasiko da, lehen organismotik kanporatzeko aukera badauka -eztularen edo doministikuaren bidez, esate baterako-.\nHori guztia gertatzen den bitartean, organismoak immunitate-sistemaren bidez egiten dio aurre birusaren erasoari. Hasiera batean, immunitate-sistema gai da birusaren mintzetako proteinak ezagutzeko, eta gai da konturatzeko proteina horiek arrotzak direla, ez direla propioak. Horren aurrean, immunitate-sistema antigorputzak ekoizten hasiko da. Prozesu horrek denbora eta osasun egoera orokor ona behar ditu eraginkorra izateko.\nImmunitate-sistemak birusa lehenagotik ezagutzen bazuen, antigorputzak prest izango ditu edo azkarrago egingo du beharrezko ekoizpen hori. Horixe da, hain zuzen ere, txertoen funtsa. Txertoa jartzen denean, birusaren -edo beste patogeno baten, ez baita birusetara mugatzen- mintzeko osagaiak edo gaitasun patogenikoa ez duten birusak injektatzen dira gorputzean: nolabait, immunitate-sistema entrenatu egiten da. Behin antigorputzak odolean daudela, birusaren mintzeko proteinetan itsasten dira eta horrela birusak ezin du bere ekintzarekin jarraitu.\nOrokorrean birusek eragindako gaixotasunak tratatzea zailagoa da bakterioek eragindakoak tratatzea baino. Salbuespenak salbuespen, antibiotikoak erabilita modu nahiko eraginkorrean egiten zaie aurre bakterioei. Bakterioak, hasteko, askoz hobeto ezagutzen ditugu birusak baino. Birusen kasuan, arazoak gehiago korapila daitezke. Normalean, sintomak arintzeko sendagaiak har daitezke -sukarra, buruko mina, eta abar-, baina, birusa bera ez da erasotzen. Hauxe gertatzen da, esaterako, gripe arruntaren kasuan. Organismoak egin behar dio aurre birusari eta denborarekin lortzen da hori. Bien bitartean, sendagaiak har daitezke gripeak eragindako kalteak arinagoak izateko. Zenbait kasutan, badaude birusen aurkako txertoak zein sendagai antibiralak -zuzenean birusari edo bere metabolismoari aurre egiten dioten sendagaiak-, baina, hori ez da kasu askotan gertatzen.\nHorrekin lotuta, ulertu behar da birus hilgarrienak ez direla kutsakorrenak; izan ere, birusak ostalaria azkar hiltzen badu -beste bizidun bat kutsatzeko aukera izana baino lehen-, birusaren hedapena eten egiten da. Birusaren autosuntsiketa litzateke. Horrexegatik, gehien irauten duten birusak eta, hortaz, gizartearentzat arriskutsuenak direnak ez dira birus hilgarrienak, kutsakorrenak baizik.\nSARS-CoV-2 koronabirusari dagokionez, hilkortasun-tasa ertain-baxua du eta kutsakortasun ertain-altua. Horiek gizartearentzat arriskutsua izateko beharrezko bi ezaugarriak dira, zalantzarik gabe. Hori gutxi balitz, inkubazio-denbora nahiko altua du eta sintomak agertzen hasi baino hainbat egun lehenago beste norbait kutsatzeko arriskua dago. Birusen aurkako sendagaiak egitearen arazoetako bat da birusak oso aldakorrak direla. Mutazio asko gertatzen dira birusaren kopiak egiterakoan eta, hortaz, zailagoa da aurre egitea. Une honetan SARS-CoV-2 koronabirusaren aurkako txertoa lortuko balitz ere, epe luzerako irtenbidea litzateke hori. Momentuz, sendagairik onena birusari hedatzen ez uztea da.\n¿Por qué los virus (y el coronavirus) son tan difíciles de tratar en comparación con las bacterias?, Sergi Maicas Prieto, infobae.com, 2020.\nArgitalpen-data: 2020/04/15 · Atala: COVID19, Dibulgazioa, Kolaborazioak\nJuan Ignacio Pérez Iglesias Apirilaren 8an Ignacio López Goñik, Nafarroako Unibertsitateko Mikrobiologiako katedradunak, hau galdetu zuen Twitterren: Saguzarrak zoonosi baten […]\nBirusak (I) – Zientzia Kaiera\n[…] Birusak (eta III) […]


Literaturia 2016, larruari emozioa eta bizia emanez. Noticias de Gipuzkoa\nLiteraturia 2016, larruari emozioa eta bizia emanez\nHirugarren urtez, literaturaren plaza bihurtuko da Zarautz maiatzaren 19tik 22ra\nAne Roteta - 2016(e)ko apirilaren 21a, osteguna - 06:11etan eguneratua\nZarautz- Literaturarekiko maitasunak indartsu jarraitzen du Zarau-tzen, eta Plazer hutsa lelopean, Literaturiaren hirugarren edizioa helduko da Zarautzera maiatzaren 19tik 22ra. Iaz ardoa izan zen gaia. Aurtengoan, berriz, larrua izango da abiapuntua eta emanaldi guztiak lotuko dituen gaia. “Larrua gai oso iradokitzailea da eta literaturarekin erabateko lotura du, liburuen azal asko larruzkoak baitira”, azaldu zuen Literaturiako antolatzaile den Ana Galarragak.\nBerriro ere Zarautz literaturaren plaza bihurtuko da, idazleen eta irakurleen topagune, eta berrikuntza gisa, lantaldeak aurten logo bat landu du. Literaturiaren izpiritua isla-tzeko Oihana Leundaren laguntza izan dute, eta nolabait, logo horrek Literaturiaren hiru topaguneak biltzen ditu: Modelo Aretoa, Musika plaza eta Garoa. Lehenengoan emanaldiak izango dira, bigarrengoan liburu-azoka egingo da (larunbatean egun osoan zehar eta igandean goizez), eta hirugarrenak liburuen aurkezpenak hartuko ditu.\nMaiatzaren 19an, egitarau borobilaren aurretik eta “larrua prestatzen joateko”, Isaac Xubin poeta galiziarraren eskutik, Sarrionaindiaren poemen errezitaldia izango da gauean, galiziarren elkartean. Eta inaugurazio ofiziala ostiralean, maiatzaren 20an 19.30ean, helduko da Miren Agur Meaberen Larruaren kodea izeneko irekiera-hitzaldiarekin. Jarraian, Anne Sextonen poemak hitzez, gorputzez eta soinuz jantziko dituzte Harkaitz Cano idazle eta poemen itzultzaileak, Ainara Gurrutxaga aktoreak eta Iban Urizar Amorante musikariak.\nEstreinaldiakLarunbatean bi estreinaldiz gozatzeko aukera izango da;batetik, Isabel Iturberen bizi-tza eta heriotza (12.30), Itu Bandaren eskutik;eta bestetik, Metrokoadroka taldearen Mr. Señora obra (17.00). Horretaz gain, poesia-bideoak euskaratzeko eta azpititulatzeko tailerra egingo da eta Ruper Ordorikak bakarkako kontzertu intimoa eta berezia eskainiko du.\nIgandean ere egitarau zabala izango da egun osoan zehar, eta iaz arrakasta izan zuen solasaldi formatua errepikatuko dute. Hala, Eider Rodriguez eta Kirmen Uribe idazleak larruaz arituko dira solasean (12.00), Goizalde Landabasok gidatuta. Bestalde, arratsaldean, Beñat Axiari eta Joseba Irazokiren saioa izango da eta Nork hildu Andoni Egaña? emanaldia eskainiko dute Xabi Paya eta Patxi Gallego egileek.\nLiburuen aurkezpenei dagokienez, literaturia.eus webgunean laster jakinaraziko dituzte beren liburuak aurkezten izango diren idazleen izenak. Era berean, spota ere ikusgai jarriko dute eta egitarau osoa kon-tsulta daiteke bertan.


WordPress-ek hasieratik barne bilaketa funtzionaltasuna izan arren, editoreak tituluak, kategoriak, etiketak eta edukia optimizatzeko gaitasunen mende dago.\nHorrek esperientzia arazoak sor ditzake, ordea. Barruko bilaketa optimizatzen baduzu eta zure edukian parte hartzea gal dezakezu. Optimizatu irakurleentzat eta zehaztasuna gal dezakezu WordPressen barne bilaketarekin. Woocommerce erabiltzen baduzu, horrek esan nahi du salmentak galtzen ari zarela.\nAgian, ezaugarri zirraragarrienetako bat da Jetpack Search… Hobekuntza bikaina WordPress-en bilaketa-gaitasunek erabiltzaileei lehentasun gehigarriak, iragazkiak eta kategorien bilaketa argitalpenen, orrien, produktuen eta beste edozein mezu mota pertsonalizaturen bidez ematen diete. Ezaugarri hauek daude:\nWebgunearen bilaketa eguneratu dut Martech Zone sartzea Jetpack Search beraz, zeure burua ikusi ahal izango duzu erabiltzaileen esperientzia zenbat eta hobea den. Erabiltzaileek emaitzen lehentasuna egokitu dezakete postaren garrantziaren edo adinaren arabera. Edo emaitzak kategoria, etiketa edo argitaratu zen urtean oinarrituta iragazi ditzakete.\nEzespena: honen filiala gara Jetpack Search.


“Lan istripuak Euskadin” | Confebask\n“Lan istripuak Euskadin”\nRoberto Larrañaga Confebaskeko lehendakariaren artikulua El Correo eta Diario Vasco, Vocento taldeko egunkarietarako.\nEuskadin Vocento Taldeak atera berri duen artikuluan Confebaskeko lehendakari Roberto Larrañagak gogorarazi duenez, “beti esan izan dugu lan istripu ororen atzean tragedia pertsonal eta enpresarial jasanezin bat dagoela. Eta, are gehiago, istripuak heriotza eragiten badu. Aitzitik, onartuta denon helburua dela – enpresena eta langileena – istripu tasa zerora jotzea, esan beharra dago, betiko norabide “suntsitzailean” doazen mezuak gorabehera, Euskadin gai honetan gauzak hobetzen ari direla. Euskal enpresek oro har, eta Confebaskek zehazki, oso salaketa gogorrak entzun behar dituzten arren, zifrek baieztatu egiten dute hobekuntza hori. Berriro ere, ‘ekintzak’ ‘inpresioen’ aurka”.\nArtikuluan zehar, Confebaskeko lehendakariak nabarmentzen duenez, “Osalan da Euskadiko zifra ofizial errealak ematen dituen erakunde bakarra. Beste batzuek ‘ motu propio’ ezagutarazten dutena beraiek bakarrik landutako estatistikak dira, metodo eta kontrol publikotik kanpokoak eta, ondorioz, ez dute kontrastatzeko behar besteko bermerik”.\nEta, azken datu ofizialak eskutan, “lan istripuen intzidentzi indizea mila langileko %12 jaitsi da aurtengo lehen hilabeteetan. Berdin gertatu zen aurreko urtean ere, eta, beraz, fokua zabaltzen badugu eta orain dela 20 urte jasaten ari ginenari erreparatzen badiogu, aldagai hori erdira murriztu da: 2000. urtean, mila langileko 78 istripu gertatu ziren, eta 2018an, berriz, 37,87. …Lanaldian gertatutako heriotzei dagokienez –jarraitzen du – bilakaera antzekoa da: 2000. urtean 85 istripu gertatu ziren heriotzarekin, eta 2018n zifra hori 34ra murriztu zen, hor ere erdia baino gutxiago”.\nArtikulua amaitzeko, Roberto Larrañagak azpimarratzen du “enpresek laneko segurtasun eta osasunarekin duten konpromisoa,nahiz eta lan istripuen aurka borrokatzeko bereziki sortutako mahaietatik altxatzen direnek irain egiten diguten aldian-aldian, eta salatu egiten gaituzten, gaitz guztien erantzuleak bagina bezala. Bakoitzak erantzun dezala bere estrategiagatik. Guk, Confebasken, geureari eutsiko diogu: Laneko segurtasunaren eta osasunaren prebentzioa beti izan da saihestu ezinezko lehentasuna, eta izaten jarraituko du, batzuek ‘konfrontazio hutsaren' aldeko politikaren alde egiten badute ere. Hor inoiz ez gaituzte aurkituko”.\nIRAKURRI ARTIKULUA OSOA


kritiken hemeroteka » Londres kartoizkoa da eta nobela hau ere kartoizkoa\n« Begiaren poetika | Errealitatearen zurrunbiloan »\nLondres kartoizkoa da / Unai Elorriaga / Elkar, 2009\nLondres kartoizkoa da eta nobela hau ere kartoizkoa Mikel Asurmendi / Irunero, 2009-12\nUnai Elorriagaren laugarren nobela duzu Londres kartoizkoa da. Euskal literaturan eleberri generoa soilik landutako da Algortako idazle hau. Generoak genero, idazleak idazle, irakurleak irakurle… Unai Elorriagaren literaturak bere-berezko ukitua dauka. Literatura, generoak genero, gustuak gustu, gustu kontua izaki.\n1. Teilatuko ahotsak izena du nobela honen lehen atalak. Phineas protagonista nagusiari beste hirurek laguntzen diote teilatu(et)an: Musone, Datos eta Bleuler lagunak Phineasen Sora arrebaren zain daude. Diktadura baten osteko garaia da. Pertsonaiak Liburu Brodatuaren aginduen arabera bizi izan dira orain gutxi arte. Herriko lau medikuek egindako bost grabazioen xerka dihardute lagun hauek. Herriko geltokia eta errepide nagusiak teilatu(eta)tik behatzen dituzte. Iraganeko desagertuak (Sora tarteko) edo torturatuak dituzte gogoan, besteak beste.\nEstiloak estilo, gustuak gustua, narrazioko hainbeste “esan du” eta “gogoratzen du” gabe, gusturago hartuko nuke narrazioa. Literatura gustu kontua da baina. Protagonisten itxaropena astuna egin zait. Ez ditut pertsonaiak neureganatu. Baina hori ez da idazlearen gabezia. Nor bere izaeraren arabera bizi da, eta halaxe bizi ere narrazioa. Nork bere obsesioak bere maneran sentitzen ditu bizitzan hala nola literaturan. Eta halaxe sentitu ere fikziozko pertsonak. Hitz bitartekoen sentipen transmisioa da literatura.\n2. Ingelesen ahotsak dator gero. Atal hau beste hiruetatik bereizten da. Beste bi atalekin lotura bide du. Lotura ei du. Nik ez dut erraz egin lotura hori. Motza naiz antza. Ez da posea, benetan. Irakurriko dut nobela berriz ere. Alta, atal honetan murgildu naiz nire gustuko literaturan. Ez bakarrik intriga helarazi didalako, besterik gabe, bakoitzak irakurle gisa duen maila —edo ahalmena— duelako. Ez pentsa aise denik horregatik, ingelesen ahotsa eta umorea txertatuak baitira narrazioan. Alabaina behin absurdistanen murgildu ostean, teilatuko ahots gris apalak baino nahiago ditut hauenak: Mr. Utterson, Mr Mallowan, Mr. Feltram, Mr. Flechsig, Gladys Podgers, Barrymore, Florence, Filby, Bornas, Ruton edota Miss Albret-enak. Halere, zer nahi duzue, pertsonaiek hauek ere ez naute Mitrofan diktadorea gorrotatzeko lain liluratu. Nork bere gustua edo adimena…\n3. Ergelen ahotsak izena du hirugarren atalak. Eta Soraren esperoan edo peskizan segitzen dute protagonistek. Eta egia esan, egileak asmatzen du protagonistak izendatzean. Ergel samarrak dira. Halaxe azaldu nahi bazituen bete-betean asmatu du. Absurduaren magia zaila da helarazten, zinez zaila, eta aurreko ataleko pertsonaien aldean, hauek ez dute haiek duten bizitasunik. Egileak hori helarazi nahi bazuen, ederto asmatu du.\n4. Dendriten ahotsak atalarekin amaitzen da liburua… “bakarrik da Phineas hamazazpigarren teilatuan. Hiru egun udazkenerako”. Bleulerrez gain, Bornas eta Ruton aipatuak dira orain, baita hauen grabazioak. Mitrofan zein gaiztoa den ere ageri da. Gaiztoa baino gaixo psikikoa da Mitrofan, baita gure historiako Mitrofan guztiak, baita diktadore “izan ahal izateko jaio” ez direnak/garenak ere. Izan ere, gaizto eta gaixo psikikoaren munta nork berak duen botere mailaren arabera areagotzen baita. Mitrofan asko dago munduan, gutako bakoitzak Mitrofan txiki bat baitaramagu barruan. Bai aita-ama garenean bai seme-alaba garenean ere.\nSora ez da berriz etorriko noski, uda aspaldi joan zen. Azalduko balitz akabo istorioa.\nEta 5. Konplexua da Unai Elorriagak eraiki duen nobela. Aurrekoak ere ez ziren singleagoak. Diktadura agertzeko berezko modua da Londres kartoizko da. Ataleko izenburuetan bezala, liburuaren izenburu nagusian asmatu duelakoan nago. Horixe bazuen asmoa, asmatu du. Elorriagaren Londres kartoizkoa da eta bere nobela ere kartoizkoa da. Kartoia ez da gai arbuiagarria, ez gutxiesgarria. Badira gai nobleagoak ordea, hala harrizko nola burdinazko gaiak. Gustu kontua da. Areago psikologia kontua bada. Irakurle bakoitzak berea dauka. Eta nobelaren eraikuntza konplexua den bezainbatean konplexuak dira ere pertsonaien psikologiak. Konplexuak eta arraroak. Zer bestela!?


Dena prest egun handirako - bertsoa.eus\nIparraldeko finala 2008-11-13\nDena prest egun handirako\nZortzi bertsolariak egunak merezi bezalako saoa egitea dute helburu. Bakoitzak, noski, modu desberdinean planteatu du finala. Bertsoa.comn-ek zuzenean emango du saioa.\nDena prest da Iparraldeko Xapelketako finalerako. Goizean 11:00etan hasiko da festa eta 17:00etan finala. Bazkaria ere antolatu dute. Kanporaketak oso ondo joan dira eta finalak ere handia izateko itxura guztia du. Faboritoek beren maila erakutsi dute, baita gazteek ere, Barroso eta Maiddalen Arzallusek batez ere. Urte askotako lanaren frutuetako bat izango da Donibane Lohitzunekoa, eta era berean ereiteko tenorea. Bertsoa.con-ek zuzenean emango du ekitaldia. Jai Alai frontoaiak ia 3.000 lagunentzat lekua du, eta zortzi bertsolariak egunak merezi bezalako saoa egitea dute helburu. Bakoitzak, noski, modu desberdinean planteatu du finala. Hona hemen banan bana.\nXumai Muruak (Azkaine) jendea eta bere burua pozik uztea du helburu larunbateko finalean. Bere lehen konpromiso handia da. Zer eskaini nahi lukeen galdetuta, berak dio bakoitzak bere mundu ikuskera eta bere bizipenak dituela, eta hori pasatzea lortzen badu, ez dela gaizki izango.\nKarlos Aizpuruak (Sara) finalean poz handia sentituko duela dio, ez bera oholtzak izango delako, urteetan Iparraldean egin den lanaren emaitza ikusiko delako baizik. Bere iritziz Iparraldean jende asko da bertsolaritzan egin den lanaren berririk ez duena eta finalarekin uste du aurrerantzean jende gehiago joan litekeela saioetara. Maila pertsonalagoan, Aizpuruak dio bere bertso trena aspaldi pasa zela eta konforme dela bere mailan saio on bat egitearekin.\nAmets Arzallus (Hendaia) gogotsu dator finalera eta uste du ondo prestatuta datorrela. Jabetzen da bera eta Sustrairengan dagoela ardura gehiena eta erronka horri erantzuteko prest dago. "Saiatuko naiz besteei gauazak ahalik eta zailen jartzen eta neure buruari ahalik eta gehien eskatzen" esan dio Bertsoa.om-i. Txapelketa honetarako hizkera erregistroa da landu duen aspektuetako bat, eta bakarkako gaietan zein bide eta ikuspegi jorratu ere bai.\nSustrai Colina (Urruña) txapela janzteko prest dagoen galdetuta, (prest denak egoten direla erantzuteaz gain) lehenbizi bertsotan ongi edo oso ongi egin behar dio, eta orduan hasi beste gauzetan pentsatzen. Bereziki zer landu duen galdetuta, "ez nuke akats ideologikorik egin nahi" izan da erantzuna, "ez nuke pentsatzen ez dudan zerbait kantatu nahi, ez nuke nere bertsokeraren kontrako ezer kantatu nahi, adibidez, kartzelan ez nuke dramarik egin nahi". Era berean finalean ere kantatu nahi du bere ustez bertsotan egin behar den bezala, "ondokoaren entzunez, ahal dela potolokerietatik ihesi, sinesgarri eta eta era berean jolas eginez.. Ez nuke gaietan arrazoiketa hutsera mugatu nahi, jolas puntu bat erantsi nahiko nioke, baina, badakit hori txapelketa ateratzea ez dela erreza izaten, baina, txapelketan ez bada, txapelketa ostean aterako da."\nMiren Artetxe (Hendaia) kanporaketan aurrera egitea zuen helburua eta finalera aparteko presiorik gabe joango dela dio. Saio ona egitearekin konforme da Artetxe, baina bere burua probatu ere egin nahi du. Bere esanetan, bolada batean bertsotatik aparte samar ibili da eta larunbateko finala test bat izango da itzulerako bidean.\nOdei Barrosok (Urruña), berriz, dio dena ematera doala finalera. Bi kanporaketa jokatu behar izan ditu finalean sartzeko baina, Luhuson oso saio ona egin zuen. Finalean ere Luhuson bezalako saioa egitea du helburu.\nMaddalen Arzallus (Hendaia) kanporaketa Sustrai Colinarekin berdinduta heldu da finalera. Finalaren aurrean lasai dagoela dio, konpromiso berezirik gabe eta dena emateko prest. Nolanahi ere aitortu du Euskal Herriko txapelketarako txartela bat lortzea badela bere helburua.\nEkhi Erremundegi (Baiona) pozik eta urduritasun puntu batekin dago, bere lehen konpromiso garrantzitsua izango baita Iparraldeko finala. Konpromiso gabe eta gozatzera doala dio, bere buruari helburu jakinik jarri gabe


Zein adinetan har dezaket erretiroa? | Consumer\nZein adinetan har dezaket erretiroa?\nErretiro arrunta 65 urtekoa izango da, baina Gizarte Segurantzak beste kasu batzuk onartzen ditu erretiroa lehenago edo geroago hartzeko.\narabera: Osteguna, 2008ko abuztuaren 07a\nIrudia: Samuel Body\n65 urte, erretiroaren adina\n65 urte, horiexek dira batzuek lan egiteari utzi eta erretiroaz gozatzeko nahi duten adina. Baina bada oso berandu iruditzen zaiona edo, aitzitik, profesionalki bikain harrapatzen duena. Gizarte Segurantzak hartu berri dituen neurriekin, langileak erretiroa atzeratu ere egin dezake, hala nahi badu. Hala ere, 65 urtetik gorako langileen %5ek bakarrik jarraitzen du jardunean.\nXX. mendearen hasieran zeuden bizi-baldintzen eta gaur egun bizi direnen arteko antzekotasunak bilatzeko eskatuko balitzaio, "a priori" urriak direla esango nuke. Baina erretiroen arloan gauza komun bat dago bi garaietan: erretiro-adina. 1919an, zahartzaroko derrigorrezko asegurua onetsi zen, 65 urterekin. XX. mendearen hasieran, gizonezkoen bizi-itxaropena 39,8 urtekoa zen, eta emakumezkoena, berriz, 41,7 urtekoa. Hala, gaur egungo gizartearen %5ek bakarrik lortzen zuen 65 urte izatea. Ia mende bat geroago, populazioaren bizitza-luzeraren indizeak hazkunde handia izan du, 74 urterekin gizonezkoentzat eta 80 urterekin emakumeentzat. Baina erretiroaren adina ofiziala bera da oraindik ere: 65 urte. Hala ere, mende batetik bestera aldatu dena Gizarte Segurantzako Institutu Nazionalak hartu dituen neurriak dira, langile batek erretiroa formalizatzeko jarraitu ditzakeen formulak hobetzeko. Horrek esan nahi du, kasu gehienetan, 65 urtetik beherako adin batera erretiratzea.\nErretiro-pentsio profesionala eskuratzeko eskatzen den ohiko adina 65 urtekoa da. Horrelako erretiroa hartzeko, besteren konturako langileak baldintza batzuk bete behar ditu. Lehenik eta behin, bere lan bizitzak 15 urte kotizatu behar ditu, aparteko ordainsariei dagokien zati proportzionala kontuan hartu gabe.\n65 urte baino gehiago dituzten Espainiako langileen %5ek bakarrik jarraitzen du jardunean\nGutxieneko kotizazio-aldi hori pixkanaka handituz joango da denborak aurrera egin ahala. Horrela, eskatzen den kotizazioa 77 egunez handituko da, 2008ko urtarrilaren 1etik aurrera, egun horretan sartu baitzen indarrean Gizarte Segurantzaren Neurriei buruzko Legea. Bigarrenik, gutxieneko kotizazio-aldi horretatik gutxienez bi urte erretiro eskubidea sortu baino lehen egin beharko dira. Langileak erretiroa hartu aurreko bi urteetan kotizatu izana eskatzen duen kotizazio espezifiko hori "Espainian bakarrik aplikatzen den baldintza da, ez Europako gainerako herrialdeetan", Lourdes López Cumbrek, Kantabriako Unibertsitateko Lan Zuzenbideko eta Gizarte Segurantzako katedradunak, dioenez.\n65 urte baino lehen erretiratzea\nOhiko erretiroarekin batera, Gizarte Segurantzaren sisteman hori egiteko beste mekanismo batzuk ere badaude. Horietako bat erretiro aurreratua da, hainbat arrazoirengatik. Kasu horietan, langileak 65 urte bete baino lehen pentsioa jasotzeko eskubidea du, sistemak zenbait koefiziente murriztaile aplikatzen baititu kotizatutako aldien gainean; horien kalkulua aldatu egiten da jarduera profesionala uzteak eragiten duen arrazoiaren arabera.\nLehenik eta behin, sistemak onartzen du erretiroa hartzeko ohiko adina murriztu egin daitekeela, jarduera oso arriskutsua edo neketsua duten profesionalen kasuan, eta, era berean, laneko ezbehar-tasa handiak jasotzen dituztenean. Hala, erretiro-mota horretan, meatzariak, hegaldiko tripulatzaile teknikoak, trenbideko langileak, abeslariak, trapezistak eta dantzariak, zezenketako profesionalak eta administrazio publikoen zerbitzuko suhiltzaileak daude babestuta.\nSistemak onartzen du erretiro-adina murriztu egin daitekeela jarduera arriskutsua duten profesionalen kasuan.\nBigarrenik, erretiro aurreratua eska daiteke langileak ezintasunen bat badu. Kasu horietan, gutxieneko adina murriztu ahal izanen da, baldin eta% 45eko edo gehiagoko elbarritasuna aurkezten bada. Adinari dagozkion koefiziente murriztaileak aplikatzeak ez du inola ere eragingo interesdunak 52 urte baino gutxiagoko pentsioa eskuratzea.\nAzkenik, Gizarte Segurantzak erretiro aurreratutzat hartzen ditu langileak 61 urte dituenean eta bere jarduera profesionala nahi gabe uzteagatik langabezian dagoenean. Une horretan lan mundutik erretiratu nahi izanez gero, gutxienez 30 urteko kotizazio aldia aurkeztu beharko du, 65 urterekin erretiroa hartuz gero baino 15 urte gehiago.\nJoan hurrengo orrira: Erdizka erretiratu »\nadina erretiro jubilación-eu langile urteak


Arrazista baten erasoak heroi bihurtu du Rion lan egiten duen egiptoar etorkina | atzerria | GAUR8\nArrazista baten erasoak heroi bihurtu du Rion lan egiten duen egiptoar etorkina\nBrasil herrialde eredugarria da gerretatik ihes egiten ari diren pertsonak hartzeko garaian, nahiz eta Temer presidenteak atzera egiteko borondatea azaldu duen. Rio de Janeiron kale-saltzaile batek jasandako erasoa grabatu egin zuen neska batek eta orain bertako agintariek ere lagun moduan eduki nahi dute erasotako egiptoar etorkina.\nSebastian SMITH (Afp) Actualizada:\nEraso arrazista bati buruzko bideo batek brasildar asko hunkitu zituen eta gaur egun instituzioek irudi haiek erabiltzen dituzte errefuxiatuen egoerari buruzko kanpainak eta ekimenak aurkezteko, Rio de Janeiroko Gobernuak “Rio beso zabalik” programaren berri emateko abuztuaren 17an egin zuen moduan. Erasoaren biktima heroi bihurtu da eta «siriar errefuxiatu» deitzen diote, ez siriarra ez errefuxiatua ez den arren.\nBrasilgo agintarien errefuxiatuekiko jarrera eredugarria izan da azken urteotan, batez ere Lularen eta Dilma Rousseffen agintaldietan, Nazio Batuek eta begirale askok onartu izan dutenez: Siriako gerra atzean utzi nahian Latinoamerikara iritsi diren errefuxiatu gehienak herrialde erraldoiak hartu ditu, Brasiliak berehala onartzen baitie errefuxiatu estatusa, nahiz eta iheslariak bere jaioterria zein den frogatzeko dokumenturik ez izan. Michel Temer egungo presidenteak, hori bai, zertxobait atzera egitea erabaki du.\nNabarmentzekoa da Brasilgo agintariek jarrera hori hartu zutela ordura arteko arazoak giza eskubideen aldeko elkarteek salatu ondoren: enbaxadetara bisatu bila joan ziren siriar askok oztopoak baino ez zituzten aurkitzen, eta Gobernuak asiloa eskatzen duten guztiei emateko agindu zuen.\nBeste herrialde batzuetan hedatu den xenofobia bolada Brasilera ere iritsi al da? Tankerako galderak egin zituzten abuztuaren 3ko erasoaren irudiak ikusi zituzten herritar askok.\nEgun horretan Mohamed Ali Abdelmoatty Kenawy 33 urteko kale-saltzailea arabiar pastelak eta hummus errazioak eskaintzen ari zen Copacabanan, bere karroa hartuta. Halako batean, gizonezko handi eta burusoil bat hurbildu zitzaion eta garrasika hasi: «Alde nire herrialdetik». Kenawy saltzailearen ondo-ondoan jarri zen ondoren: «Brasildarra naiz eta umeak hiltzen dituzten gizon-bonba miserable horiek nire herrialdea inbaditzen ari dira».\nOrain hiru urte Brasilera iritsi zen Kenawy egiptoarra argala da, betaurrekoak erabiltzen ditu eta burua ile beltzak estaltzen dio. Tankerako erasoei aurre egiten ohituta egongo balitz bezala, ez zion kasurik egin erasotzaileari eta hark lurrera botatako produktuak jasotzen hasi zen, apal-apal.\nZalapartaren eraginez, herritar asko bertaratu zen, zer gertatzen ari zen jakin nahian. Beatriz Bastos de Souza 19 urteko neska tartean zen. Egoera ikusi eta ulertuta, esku hartzea erabaki zuen. Erasoa grabatu zuen. «Gizon hura karroari ostikoka hasi zen, eta gero Mohamed bera egurtu zuen. Hiruzpalau gizon zeuden jarrera berberarekin eta ni haien erdian sartu nintzen, gelditzeko eskatuz», esplikatu du gazteak.\nGertaerak oso triste utzi zuen kale-saltzailea. Bi egun egin zituen Copacabanako puntu hartara azaldu gabe. «Gizon horrek nire karrotxoa puskatzeaz gain, nire zoriontasuna ere apurtu zuen», adierazi dio France-Presse agentziari.\nBeatriz Bastos de Souza erasoa salatzeko modukoa zelakoan zegoen eta Poliziarengana jotzeko proposatu zion erasotako gizonari. Kenawyk ezetz esan zion, baina neskak bereari eutsi zion: berak eraman zien bideoa agenteei. «Grabatutakoa ezabatzeko esan zidaten, ez nuela ezer lortuko».\nPolizien jarrera ikusita, estrategia aldatzea erabaki zuen. Globo telebista katera bidali zuen grabazioa, Brasilek duen katerik handienera alegia. Baina erantzun bera jaso zuen.\nGeroxeago sarean informazioa eskaintzen duen enpresa txikiago bati entregatu zion bideoa, eta hark Internetera igo zuen. «Bat-batean, nire bideoa bazter guztietan zegoen». Sekulako eragina izan zuten irudiek, miraria gertatu izan balitz bezala. Handik ordu batzuetara Kenawy elkarrizketatu zuten Globo katekoek eta milaka lagunek kanpaina bat antolatu zuten Facebook sare sozialean egiptoarraren hummus eta pastelak erosteko asmoarekin.\nMarcelo Crivella Rioko alkateak berak kale-saltzaile lizentzia eman zion, herritar askok biziki nahi izaten duten dokumentua. Abuztuaren 24an Rioko Parlamentuak hiriko «ohorezko herritar» izendatu zuen. «Banekien brasildarrak oso adeitsuak direla, baina hau ikusi ondoren…», adierazi zuen Kenawyk, erabat hunkituta. «Sentitzen dudana adierazteko gai ez naiz».\nGeroztik herrialdeko hedabide askoren arabera egiptoarra tolerantziaren ikur bihurtu da: Siriako gerratik bizirik atera den pertsona moduan aurkezten dute kasu askotan, eta bera era bortitzean tratatzen dutenean, kolpea itzultzea baztertzen duen horietakoa dela. «Brasilera babes bila etortzen diren pertsona guztien bake eta oparotasun nahia erakutsi zituen», esan zien kazetariei Wanderson Nogueira zinegotziak, Kenawy saritzea bultzatu zuen politikariak.\nCopacabanan Kenawy jartzen den izkina herritar askok bisitatzen du gaur egun. Batek alde egitean, ez dira bost minutu pasatzen hurrengoa ikusterako. Batek argazkia egin nahi du heroi berriarekin, besteak «Zorionak Mohamed» oihukatzen dio autotik jaitsi gabe.\nMohamed Ali Abdelmoatty Kenawy lan egin beste erremediorik ez duen etorkin pobrea da, ez «siriar errefuxiatua».\nEgia da bere familiak jatorri siriarra duela, baina bera egiptoar herritarra da, Afrikako herrialdean bere jatetxea itxi behar izan ondoren aurrera egin nahian bizilekuz aldatzea erabaki zuena. Gainera, Brasilen ez zuen asilo politikoa eskatu beharrik izan, bertako emakume batekin ezkondu baitzen. Hiru hilabeteko semea dute. Horrela lortu zituen herrialdean arazorik gabe bizi ahal izateko baimen guztiak.\nRiora iristean, hasiera batean mahai txiki bat erabiltzen zuen bere pastelak saltzeko, karro bat lortu zuen arte. Orain food truck (gurpil gaineko jatetxea) propioa zabaltzearekin egiten du amets.\nKenawy ospetsu egin zuen erasoa ez zen islamofobia kasu bat izan, kontrakoa zabaldu bada ere. Basatia eta arrazista izan bazen ere, bertako hedabideek jakinarazi dute kale-saltzaileen arteko liskarrekin duela zerikusia. Beatriz Bastos de Souza gazteak adierazi du bertako mafia bati enbarazu egiten ziola Kenawyk. Bere bertsioaren arabera, egiptoarraren karroaren inguruan zebilen oinezko bati ez zitzaion justua iruditu izkina hartan herrialdera iritsi berria den pertsona bat egotea, ordura arte saltzaile brasildarrak egon ondoren. «Brasildarrak kanporatu egiten dituzte, hori justua dela esango didazue?», galdetu omen zuen gizonak.\nBaina istorioaren xehetasunen gainetik, atzeraldi ekonomikoarekin, ustelkeriarekin eta indarkeriarekin nazka-nazka eginda dauden brasildarrentzat maitagarri-ipuin zoragarria izan da etorkinarena. «Gertatutakoa Brasilek dituen bi aurpegien erretratu bat izan da: Brasil eroso eta maitagarria alde batetik eta aurreiritziz betetako Brasil bestetik», esan du Juli Mariano 50 urteko abeslariak, Kenawyri elkartasuna adierazteko pastel bat erosi ondoren.\nErrefuxiatuei laguntza emateko zentroa sortuko dute Rio de Janeiron\nErrefuxiatuekiko jarrera eredugarria izan da azken urteotan Brasilen, batez ere PT Langileen Alderdiko agintarien erabakiei esker. Orain agintean dagoen Michel Temer presidente eskuindarrak atzera egiteko asmoa iragarri du, siriar iheslariei dagokienez behintzat. Justizia Ministerioaren Conare Errefuxiatuentzako Batzorde Nazionalak 2015eko irailean erabaki zuen siriarrei bisatu humanitario bereziak emateko programaren iraupena bi urtekoa izango zela. Orain amaituko litzateke, beraz. Asteotan jakingo dugu jarraipenik izaten duen ala ez.\nTemer iritsi aurreko agintariek Alemaniako enbaxadorearekin adostu zutenez, Brasilek Siriako 100.000 errefuxiatu hartuko lituzke bost urteko epean. Erabakiak Dilma Rousseff garaiko presidentearen argi berdea zuen. «Brasilek errefuxiatuekiko ateak zabalik edukitzeko politikari eutsi dio. Kopurua txikia da oraindik –esan zuen orain bi urte Andres Ramirez ACNUR Nazio Batuen Erakundeko Errefuxiatuen Laguntzarako Agentziako arduradunak–, baina mundu osoak hartu behar lukeen bidea da, eredugarria zalantzarik gabe».\nBrasiliak esaten duenaren zain egon gabe, lurralde batzuek gerra utzi nahian ihes egiten dutenei laguntzeko tresna eraginkorrak jartzen dituzte abian. “Rio beso zabalik” programa litzateke adibiderik argiena: bertako Gobernuak oinarrizko dokumentazioa lortzeko eta hezkuntza sisteman eta lan merkatuan sar daitezen iheslariei eta migratzaileei laguntzeko abian jarritako mekanismoaren izena da. Atila Nunes Emakumeekiko Politikarako idazkariak jakinarazi zuen hasiera batean hezkuntza dela lehentasuna, batez ere portugesa erabiltzen ikas dezaten iritsi berriek.\nAngela Vasconcelos irakasleak nabarmendu zuen errefuxiatuek beren herrialdeetako unibertsitateetan lortutako tituluak Brasilen baliozkotzat jotzea oso zaila, konplexua eta garestia izaten dela, baina bide horretan saiatu behar dela, gerratik ihes egindakoek duintasunez bizitzeko aukera izan dezaten.\nLatinoamerika oso urruti dago Ekialde Hurbileko gerretatik ihes egiten dutenentzat. Hala ere, ACNUR Nazio Batuen agentziaren arabera, bost urteko epean 5.413 siriar iritsi dira Latinoamerikara, horietako %87 Brasilera. Iaz %12 behera egin zuen herrialdean errefuxiatutzat jotako lagunen kopuruak.\n2016ko abenduan Brasilek 9.552 errefuxiatu zituen erregistratuta, 82 herrialdetatik etorritakoak. Iaz iritsi ziren lagunei dagokienez, Siriakoak ziren gehienak (326 pertsona); eta beste 189, Kongoko Errepublika Demokratikokoak. Pakistan (98), Palestina (57) eta Angola (26) ageri dira hurrengo postuetan. Nazio Batuen agentziak nabarmendu du Venezuelatik ihes egiten dutenen kopurua ikaragarri hazi zela iaz.\n«Brasilek oso zeregin garrantzitsua izan du Latinoamerikan errefuxiatuen eskubideei dagokienez. Asilo sistema eraginkor samarra izateaz gain, inguruko herrialdeek tankerako politikekin bat egin dezaten ahalbidetu duelako», esplikatu du Karina Sarmiento Asylum Access gobernuz kanpoko erakundeko zuzendariak.\nLatinoamerikaren historia bera egon daiteke jarrera horren atzean. Diktadura militarrek eta Guatemala, El Salvador edo Kolonbia bezalako herrialdeetako gatazkek aurreko mendean milaka lagunek ihes egin behar izatea eragin zuten. Estatuek 1984an Cartagenako Adierazpena sinatu zuten, gaur egun begirale guztiek goraipatzen duten dokumentua, errefuxiatuei tratu duina emateko oinarriak ipintzen dituelako.\nGainera, arabiar jatorriko herritar asko ditu Brasilek: bi milioi inguru. XIX. mendeko azken urteetan eta XX. mendeko lehen hamarkadatan iritsi zirenen ondorengoak dira. Gaur egun, siriar eta libanoar jatorriko lagunez osatutako elkarteek laguntza eskaintzen diete iritsi berriei eta lanposturen bat aurkitu dezaten ere saiatzen dira. «Hil arte Brasilen geratuko naizela esango nuke», adierazi zuen Bu Suleiman siriarrak Ameriketako herrialde erraldoiak eskainitako bizi baldintzak ikusi ondoren.\nHori bai, Libanoko, Turkiako edo Jordaniako errefuxiatu kanpaleku batetik Brasilera joateko baimena eta hegazkina ordaintzeko dirua lortzea ez dago guztien esku. Ingeniariak, botikariak, medikuak, doktoretza duten pertsonak edo prestakuntza maila altuko pertsonak dira iristen direnetako asko. Ulertzekoa denez, arazoak izaten dituzte besazpian daramaten titulua baliozkotzat jotzeko garaian. Baina kasu gehienetan Europan daudenak baino hobeto daude.\nKenawyk ezetz esan zion Beatriz Bastos de Souzari, baina neskak bereari eutsi zion: berak eraman zien bideoa agenteei. «Grabatutakoa ezabatzeko esan zidaten, ez nuela ezer lortuko»\nGeroxeago sarean informazioa eskaintzen duen enpresa txikiago bati entregatu zion bideoa, eta hark Internetera igo zuen: «Bat-batean, nire bideoa bazter guztietan zegoen»


900 metro karratuko Pumptrack zirkuitua eraikiko dute Bekosolo parkean | Geuria\n900 metro karratuko Pumptrack zirkuitua eraikiko dute Bekosolo parkean\nEra berean, bolei-hondartzako kantxa eta eskubaloi pista eta Cross Country zirkuitua eraikiko dituzte Bekosolo parkean, aldi baterako.\nPumptrack zirkuitua, Letonian // Velosolutions\nEra berean, bolei- eta eskubaloi-hondartzako kantxa eta Cross Country zirkuitua eraikiko dituzte Bekosolo parkean, aldi baterako\nHerritarren gozamenerako Bekosolo parkean aisialdirako gune ezberdinak jarriko ditu Udalak epe ertainean. Dagoeneko Skate pista dago bertan, baita aire libreko gimnasioa ere, baina eremu berean beste elementu batzuk ipiniko ditu Udalak: 900 metro karratuko azalerako Pumptrack zirkuitua, 33×18 metroko bolei- eta eskubaloi-hondartzako kantxa (600 metro karratuko azalera), eta Cross Country zirkuitua bi eremuen arteko lursailetan geratuko den espazio librean (500 metroko luzera).\n“Lursail hori Eusko Jaurlaritzako Hezkuntza Sailaren eskumenekoa da eta etorkizunean eskola publikoak izan ditzakeen beharretarako erabiliko da. Epe ertainean ez da lursail hori erabiliko, beraz, inbertsio hauek herritarren gozamenerako prestatuko dira, ez, aldiz, behin betirako”, diote udal ordezkariek. Udalak dagoekenko hiru elementu horien obretarako kontratazio-prozesua zabaldu du, maiatzaren 30era arte. Epea bukatuta, Udalak dagoeneko esleitu ditu obrak eta datozen hilabeteotan gauzatuko dituzte lanak.\nHorrelakoa izango da Bekosolo parkearen itxura obrak egin eta gero // Etxebarriko Udala (Albistearen eguneraketa: ekainak 14)\nBekosolo parkeko eremuaren hobekuntzaren eta aprobetxamenduaren baitan, Udalak Skate pista konpontzeko lanak hasi berri ditu. Zehazki, jarduketa hauek gauzatuko dituzte: mini half pipe-a eta arrapalen sarrera metalikoak konponduko dituzte; erdiko duna, eta 5 eta 7 metroko quarter-ak eraikiko dituzte (bi trantsiziokoak eta 1,20 eta metro bateko altuerakoak, hurrenez hurren); zementozko kajoiak –Slappy-ak– jarriko dituzte; skateparka guztiz margotuko dute; eta egungo materiala aprobetxatuz, moduluak berriro kokatuko dituzte.\nLa Kanterak burutuko ditu obrak eta Udalak 31.460 euroko inbertsioa egingo du. Obrak dirauen bitartean segurtasun hesiak instalatuko dituzte.\nSailkatuta: Bolei-hondartza, Cross Country, Pumptrack\nPumptrack pistako obrak amaitu dituzte Ugaon, baina momentuz itxita egongo da\n340 metro karratuko Pumptrack pista eraikiko dute Ugaon\nUmeentzako zabu egokituak ipini dituzte Emakume dinamitarien plazan\nSakonean | Dispertsioaren hegiak


Berauen mahastiak dituzten familia-upategi honek, elaborazio fase guztien kontrol zehatz bat daramate, mahastitik hasi eta ontziratzeko prozesu arte, beti ere metodo tradizionalak erabiliz. Hau guztiagatik, Santarba Txakolina Euskal jakinduriaz beteriko ardoa da.\nHelbidea Santa Barbara Bidea 7\nTalai-Berri txakolindegia Zarautzen dago, Getariako Txakolina jatorrizko deitura osatzen duten hiru herrietako batean. 1992 urtean eraikia, Talai Mendiko malda eguteratsuenetan kokatua dago eta hamabi hektarea mahasti ditu inguruan.\nHelbidea Talaimendi auzoa 728 (kanpinaren alboan)\nWeb Orria www.talaiberri.com\nTxomin Etxaniz upategia Getariaren bihotzean dago kokatua. Belaunaldietan eutsi dio mahastizaintzari eta txakolina egiteko jarduerari. 1649rako agertu zen Gipuzkoako Protokoloen Artxiboan Domingo de Etxaniz, betiere Getariako mahastizaintzari lotuta. Gerora buru izan da txakolina modernizatzeko, aintzat hartzeko eta Getariako Txakolina jatorri-izendapena…\nHelbidea Eitzaga auzoa 21\nWeb Orria www.txominetxaniz.com\nTxakolina egiten 3 belaunaldiren esperientzia izanik, gure ezaugarrietako bat tradizio enologikoari betidanik izan diogun errespetua da. Errespetu horrek, familiaren esperientziaren jakituriari esker belaunez belaun hedatu dugun ezagutzarekin batera, ahalbidetu digu artisautza eta teknologia, tradizioa eta modernotasuna uztartzea, nortasun propioa duen…\nWeb Orria www.txakoliulacia.com\nUrki upategi eraiki berria da, punta-puntako teknologiaz hornituta; bertan, Txakolina modurik tradizionalenean lantzen dugu. Goi mailako produktuaren tratamendu zainduan artisau tradizioa teknologia modernoenarekin eta kalitate kontrol zorrotzenekin konbinatzen duen familiako enpresa, betiere, txakolina nortasun eta kalitate handiagoz lortzeko helburuarekin. Gure…\nHelbidea Urkidi baserria, Askizu auzoa\nWeb Orria www.urkitxakolina.com


Zinema euskaraz : Atarrabi eta Mikelats, Zumiriki, Camino longe, … bada uzta ederra ! | ZABALIK\nUtzi komentario bat/ 455/\t4\nUrtetik urtera, Euskal zinemaren eskaintza gero eta handiagoa da. Aurtengo uzta ere bide beretik doa, aniztasun handia eskainiz gainera.\nAzken asteetan ikusi ahal izan dugu Lander Garro kazetariaren Bi urte, lau hilabete eta egun bat dokumentala, intsumisio urteen inguruan.\nBestalde, urri honetan Oskar Alegriaren Zumiriki filma iparraldeko areto batzuetara heldu da. Nafartarraren harribitxi hori, Donibane Lohizuneko Sélect eta Mauleko Maule Baitha zinema geletan erakutsia izanetekoa zen azaroan eta Hazparneko « Zinegin » festibalean ere (azaroaren 27tik 29ra), filmaren ikusteko beste aukera bat izatekoa zen, konfinamendua ezarri aitzin.\nEugène Green zuzendariaren Atarrabi eta Mikelats filma Donapaleun ikusteko plazera izatekoa genuen ere azaroaren 1ean arratsez. Eskualde hauetako aktore andana bat arizana da hor. Gainera, emanaldiekin batera, Thierry Biscary, Maddi Oihenart eta Jérémie Garatek kantalditxoak proposatuko dituzte gaualdi berezi batzuetan, Baionan, Donibane Lohizunen eta Maulen.\nAipatzekoa ere, Lara Izaguirre zornotzar zinemagilearen Nora bigarren filmaren estreinaldia Donibane Lohizuneko festibalean egin bada ere (urriaren 5etik 11ra), datorren urteko udan hedatzea aipu dela.\n2021eko urtarrilaren 6an hasiko den Pablo Agüero argentinar filmegilearen Akelarre filmaren banaketa, euskal zinemaren bizitasunaren beste froga bat da. Aurre-estreinaldi batzu eginen litezke abenduan zehar.\nEz dugu ahantzi behar, gutarik hurbilagoko gai bat tratatzen duen Camino longe dokumentala ere hor dugula Josu Martinez eta Txaber Larreategiren eskutik. Bertan Alfonso Etxegarai eta Kristiane Etxalus Domintxindarren Sao Tomeko deportaziotik Euskal herrira itzultzea kondatzen da.\nHori dena eta gehiago ikusteko parada emanen zaigu menturaz, konfinamendu bukaeran. Donapaleun berean, eta Donapaleun ez bada, hemendik ez hain urrun. Eta agian, hemen den zerrendaz bestalde ere badira, guk jakin gabean !\n← Aitzinekoa KUKULETAN KALAKAN, hitzordua urriaren 17an GAMUEko jauregian\nSegidakoa → 1620, Loraldia abiatu nahia ozen agertu zen !


Lanuztea eta kontzentrazioa egin dute Talleres Anzuolako langileek - Antzuola - Goiena.eus\nLanuztea eta kontzentrazioa egin dute Talleres Anzuolako langileek\nMaider Arregi 2006-12-05 17:50\nTalleres Anzuolako kaleratzeak direla eta enpresako eta inguruko lantegietako hainbat lagunek lanuztea eta kontzentrazioa egin dituzte gaur, abenduak 5, eguerdian. Elkarretaratzean herritarrek eta bailarako sindikatuetako hainbat ordezkarik hartu dute parte.\nLanuztea herri osora zabaldu da eta Antzuolako hainbat komertziok ere egin dute ordu erdiko lanuztea.\nRosarito Yarza eta Lurdes Badiolak, era desegokian kaleratu dituztela salatu dute. Baita 30 urte inguru lanean egon ostean, lantegiko buruek beraien lana gutxietxi dutela ere. Arduradunen formak ez direla egokiak izan gaineratu dute.\nUda hasieran eta azaroan Talleres Anzuolako bi langile kaleratuak izan ziren. 37 eta 28 urtez lan egin ostean arrazoi ezberdinengatik beraien kontratuekin amaitzea erabaki zuten enpresa buruek. Sindikatuen ustetan kaleratze hauek oso egoera txarrean egin direnez, azaroa ezkero hainbat mobilizazio egin dituzte.\nTalleres Anzuolatik Jose Ramon Arrazolak adierazi digu, Rosarito lan faltagatik kaleratu behar izan zutela. Lurdesen kasua, aldiz, bestelakoa izan dela, konfiantza faltagatik kaleratu zutela. Gainera, adierazi dute bi langileei dagokien diru kopurua ordaindu dietela.


GabOFF eta Urte Berri ON - Lasarte-oria - Txintxarri.eus\nGabOFF eta Urte Berri ON\nNerea Segura 2020-01-10 09:00\nAzken asteko egunak bitxiak izan dira —gogo batzuk bukatzeko!—. Urtero bezala, abenduan hamaika promes izan direnak, urtarrilean milaka fakturetan bilakatu dira; are gehiago, % 12ak soilik betetzen ditu\nEta zu eta ni ez gara horietako bat. Abenduaren 21ean hasita eta urtarrilaren 6an amaituta, gabonak, guztira, 17 egun izan ditu: Santo Tomas eguna, enpresa afaria eta lagun ikusinezina; bi familia-bazkari, bi -afari eta -gosari bat; bi pintxo-pote, bi asteburu eta biharamun-hamaiketakoren bat. Guztia batuta ondorioak ditu: hiru kilo gehiago gorputzerako. Zuri bai egokitu zaizula “gordo”-a. Eta orain zer? Zapatila berri batzuk erosi? Gimnasiora apuntatu? Osagarri dietetikoak irentsi? —Nahiz eta haiekin guztiekin ez jakin zer egin—. Dirudienez, era osasuntsuan jatea munduko gauzarik zailena da —ironia mode on—. Zientziak arlo askotan aurrerapenak eman ditu baina ez gehiegizko kiloak jaisteko. Beharbada, zuk aplikazioak erabiltzen dituzu produktuen etiketak aztertzeko, agian produktu integralak gehitu dituzu zure egunerokotasunean, edota begetalago elikatzen zara. Baina ez zaitez nahastu, gaileta integralek azukre kopuru bera dute, eta veggie-burgerrak ultraprozesatutakoak dira, ere bai.\nUrtero promes berak egiten dituzu eta urtero emaitza bera duzu. Ohitura txarren aldaketak, aldiz, biharko uzten dituzu. Gogoan hartu, aholku bakarra emango dizut: besteen promesak ere ez dira fidagarriak.


Gizarte Arretarako Estrategia Arrakastatsuak Martech Zone\nOstirala, abenduaren 14, 2012 Friday, May 17, 2013 Douglas Karr\nIdatzi dugu ShortStack iraganean eta gaur ohar polita bidali zuten infografia lagungarri batekin. Asmatu al dezakezu erabiltzaileak zure marka edo negozioarekin harremanetan jartzeko bultzatzeko modurik onena? Lortu duzu: lehiaketak! Hori da ShortStack 800 erabiltzaile baino gehiagoren inkesta egin zutenean aurkitu ziren. (PS: Hori da gure afiliatuen esteka)\nEmaitza horrek ez gaitu harritu - egunero ikusten baitugu lehiaketek gustukoak izan ditzaketela eta partekatzea bultzatu dezaketela. Harritu gaituena izan da gure inkestan parte hartu duten inkestatuen% 38k inoiz ez dutela lehiaketarik egin. Bide batez, argazkiek bigarren postua lortu zuten lehiaketan eta hormako gaiek hirugarrena.\nBeste aurkikuntza batzuk:\nInkestatuen% 72k uste dute hobeto egin lezake sare sozialen ahaleginarekin\n% 51 saiatu da argazki lehiaketak\n% 62ek erabiltzen dute aduana fitxak beren zaleak erakartzeko\nErabiltzaileen% 14k erabiltzen du euren lehiaketetarako bideoa\nInfografia honi buruzko nire iritzi bakarra da terminoa sinesten dudala ihardun pixka bat gehiegi erabiltzen da. Terminoa maite dut baliagarri askoz gehiago. Nire ustez, konpromisoa negozioak egitearen antzekoa da, ez gustukoa edo jarraipena lortzea nolabaiteko sari baten truke.\nAurkikuntza hauek garrantzitsuak dira oraindik! Estrategiek trafiko eta sentsibilizazio gehiago sor ditzakete zure markara ... non ikusleak edo komunitatea gehiago erakarri dezakezun.\nTags: lehiaketakerabiltzaileak erakarrikonpromisoerakarpenaInfografiaargazki lehiaketakshortstackerabiltzaile